text:
Evnið í litinum/
Hann málaði sum fyri lívinum, men hann drakk tíverri eitt sindur á sama hátt. Heilsan toldi tað ikki, tí doyði hann bert 35 ára gamal og tað er í grundini ófatiligt, tá vit í dag síggja kraftprestatiónina hjá honum í Listasavninum. Mann kann kanska undrast á tørvin á enn eina afturlítandi framsýning frá listamanninum við stokkutu starvsleiðini, men dygdin í málningunum ger teir æviga aktuellar.
Fram til 6.apríl í ár ber til at njóta málningalistina hjá Thomasi Arge, listarliga úrmælinginum, sum doyði alt ov ungur, á framsýningini “Evnið í litinum” í Listasavni Føroya. Nógv varð gjørt burturúr til ferniseringina, tvær røður vórðu hildnar og tónleikur varð spældur og nógvu gestirnir góvu varhugan av, at Tommy, sum hann varð nevndur millum vinir, als ikki er burturgloymdur. Men myndirnar hava eisini, sum savnsstjórin Nils Ohrt gjørdi vart við í ferniseringsrøðuni, nakað frískt yvir sær, tær tykjast ikki gamlar, sjálvt um 37 ár eru liðin síðani málarin doyði. Pinkalítla myndin, sum er vald eins og útgangsstøði bæði í framsýningini og í katalogtekstinum, er heilt ótrúliga sterk og tolir væl at hanga einsamøll á einum veggi í Listasavninum. Tað riggar sera væl. Restin av framsýningini er meira siðbundin, heldur nógvar myndir eru við og fleiri teirra eru innrammaðar í gullrammu sum mann gjørdi fyrr. Tað avgera myndaánarar sjálvandi sjálvir, men eftir mínum tykki hoyra myndir, ið eru so modernaðar sum tær hjá Thomas Arge, ikki heima í breiðum gullrammum.
Roðin
Lítla myndin, ið tykist avmynda morgunroða ella vesturskin er sum áður nevnt gott útgangsstøði hjá áskoðaranum. Ein mynd, sum at síggja til, er tað bera hurl um burl, men sum allíkavæl er skipað í eina forgrund og bakgrund, har eldreyði roðin gløðir meðan restin av myndini er grøn og blá við gulum og svørtum prikkum og strikum. Sum í nógvum myndum hjá sama málara, fyllir forgrundin nógv, sjónarringurin er høgur. Við svørtu figurformatiónini í fortrundini minnir myndin meg bæði um hagamyndirnar og um myndirnar av útsýninum úr Hoyvíkshaga. Fotomyndir av málninginum muna ikki nakað serligt, tí tær vísa ikki relieffkenda og ójavna strukturin av máling, sum ger myndina enn meira livandi og forvitnisliga, og sum hevur við sær, at myndin tykist so ótrúliga insisterandi í rúminum, har hon hongur. Í katalogtekstinum ger Nils Ohrt vart við, at myndin er eitt slag av konsentrati av listini hjá Thomas Arge og tað er hon á sama hátt sum fleiri aðrar myndir á framsýningini, sum eru lutfalsliga nær skyldar stílsliga sæð.
Kjarval og Arge
Har er sjálvandi stórur munur á lívsverkinum hjá tveimum listamonnum, ið hava livað í ávikavist 35 ár og 86 ár. Eg sipi sjálvandi til stóru fyrimyndina hjá Tommy, íslendska listamannin, Johannes Sveinsson Kjarval (1885 – 1972). Sært tú eina afturlítandi framsýning hjá síðstnevnda, upplivar tú eitt satt ríkidømi av stílsløgum frá fronsku inspiratiónini á Kunstakademinum í Keypmannahavn við impressionistiskum og symbolskum myndum og víðari til náttúrumytisku lýsingarnar ella tá hann upploysir myndevnið til tysjandi litblettir í lýsingum av íslendska jørðildinum, av mýri og grótbræðing. Tað vóru serliga hesar síðstnevndu myndirnar hjá Kjarval, sum hava veitt Thomas Arge íblástur, Bárður Jákupsson ger í bók síni um Thomas Arge vart við, at ein framsýning við myndum hjá Thomas Kjarval var í Charlottenborg í 1964, sama ár, sum Tommy byrjaði á málaraskúla á akademinum. Nils Ohrt ger í katalogtekstinum vart við, at ungi føroyski málarin helst lærdi eitt sindur meira av Richard Mortensen á akademinum enn Bárður Jákupsson vil vera við í ævisøguni. Og sjálvandi gjørdi hann tað, grundin til, at Jákupsson leggur tílíkan dent á, at føroyski málarin helt fast í sær sjálvum heldur enn at “lata seg kúga” av dominerandi professaranum, er helst bara tann, at hann ynskir at rósa sínum starvsfelaga fyri hansara sjálvstøðuga listarliga lyndi og tað var sjálvstøðugt og sterkt, tað er framsýningin besta dømi um. Teir tríggir bjartlittu málningarnir, sum hanga uppi á balkongini, eru kanska tiknir við sum dømi um stílsligu menningina og skúlingina hjá Tommy, men í veruleikanum eru teir ógvuliga føroyskt kubistiskir/ klassiskt modernistiskir og minna um nógv av tí, sum bleiv gjørt innan føroyska list miðskeiðis í síðstu øld, sum Jack Kampmann og teir lærdu frá sær í málaraskúla Listafelagsins.
Tað provinsiella
Í stuttari men viðkomandi røðu upplatingardagin miðsavnaði Bárður Jákupsson seg í høvuðsheitum um tað upprunakenda og tað provinsiella, bæði evni eru áhugaverd, ikki minst í sambandi við føroyska list. Men tað, sum Bárður Jákupsson meinti var, at list ikki nýtist vera provinsiel, sjálvt um hon kemur av bygd ella frá einum listafólki, sum kemur úr einum lítlum landi. Hann segði, at hann onkuntíð í framtíðini kundi hugsa sær at verið siteraður í einari bók við aforismum og hann segði okkum sitatið: “Ræðslan fyri provinsialismu er provinsiel”, og hesum kann hann jú hava nokk so rætt í. Myndirnar hjá Thomasi Arge eru avgjørt ikki provinsiellar, tær raka áskoðaran á ein universalan hátt.
Rørandi listauppliving
Tær 47 málningarnir veita áskoðaranum eina stóra og rørandi listauppliving, sum kann forleingjast heim í stovuna, um mann ognar sær bókina, sum er givin út í sambandi við framsýningina. Bókin er 96 síðir og layoutið er heldur frægari enn tað hevur verið í øðrum líknandi bókum hjá Listasavninum, fyrst og fremst av tí, at teksturin á tveimum málum ikki er settur upp sum í eini ferðafólkabrosjuru við einari spaltu á føroyskum og einari á donskum og einari á enskum. Formatið er tað sama sum katalogið til Tróndur Patursson - framsýningina, men uppsetingin er klár og myndagóðskan er góð. Introduktiónsteksturin hjá Nils Ohrt er áhugaverdur og tað er eisini stuttligt at lesa tekstin hjá Richard Mortensen, har hann hugleiðir um tað norðurlendska og greiðir frá einum Venesiatúri.
Syngjandi grót
Framsýningin “Evnið í litinum” er myndað av 47 málningum hjá Listasavninum, umframt lánum frá privatpersónum og stovnum, eitt nú eigur Tryggingarfelag Føroya nøkur heilt framúrskarandi verk hjá Thomas Arge, sum fáa meg at gloyma tíð og stað. Tann eina av hesum myndunum er við á framsýningini, tað er eitt klettalandslag, har vit fremst í forgrundini síggja gráir klettar og steinar, pastost málaðir við hvítari, gulari og svartari konturstriku. Steinarnir darra og sýnast næstan livandi, men í staðin fyri at vera íbygdir av fornum verum eins og summir av steinunum hjá Williami Heinesen, eru hesir heilt greidliga bygdir upp av oljumáling og tí er heitið á framsýningini eisini sera hóskandi - tað er evnið í litinum, tað snýr seg um. Eg fylgdist við einum málara eina løtu á framsýningini og hon var púra hugtikin av sjálvum máliháttinum, mátanum, málarin hevur disponerað yvir litirnar á løriftinum við stórari orku og yvirskoti. Júst tá stóðu vit beint framman fyri tær seinnu myndirnar, sum eru meira gjøgnumskygdar enn hinar við bjørtum litum, sum eru málaðir beinleiðis á hvíta løriftið. Tað minnir eitt sindur um mátan, Edvard Munch málaði umleið fyrsta veraldarbardaga í arbeiðaralýsingum t.d.
Tað ekspressiva
Hesi listaverkini eru ekspressiv, allir hesir gløðandi litirnir, brendu jørðlitirnir og svalligu blátónarnir ávirka sinnið og í hesum sambandi er áhugavert at lesa lýsingina hjá Nils Ohrt á muninum millum mátan Ruth Smith og Thomas Arge viðgera sítt myndevni. Eg eri ikki vís í, at eg eri samd í, at munurin millum tey bæði listafólkini er so stórur og so avgjørdur, sum Ohrt meinar, men fyri ein stóran part hevur hann fatur á onkrum áhugaverdum, tá hann skrivar um Ruth Smith: “Meðan hennara gløgga og impressionistiska avlesing av heiminum avdúkar eitt viðbrekið og alspent sinnalag, er lutfallið millum tað subjektiva og objektiva hjá Thomasi Arge púra mótsett. Her er sinnalagið útgangsstøðið, og tað er eitt leitandi bráðsint sinnalag, ofta á markinum til ráðaloysi, sum lýsir út úr listini hjá Thomasi Arge. Av eins stórum týdningi er tað, at hansara innari jarðskjálvti ikki bara hevur málningaligar spreingingar við sær, men at tað innara landslagið í listafólkinum alla tíðina verður grundfest í tí sjónliga veruleikanum uttanfyri. Tað gevur listini hjá Thomasi Arge eitt ríkidømi, sum hevur við sær, at áskoðarin alla tíðina ferðast millum veruleika, máttmiklan listabúna og málning. Men samstundis kennir tú á tær, at grundfestingin av tí subjektiva í tí objektiva hevur verið eitt stríð, og tað er kanska tað, sum í síðsta enda gevur listini hjá Thomasi Arge sína serligu styrki...” (Nils Ohrt á síðu 7 í bókini THOMAS ARGE – Evnið í litinum, 150 krónur).


c: text/html

text:
Vit hava havt eitt frálíkt summar (2009) við nógvum hita og nógvari sól. Sjógvurin hevur ligið sum ein sveiti, og urðarkyrra hevur mestsum verið dagliga. Eitt tilvildarligt prát við Hans á Skipinum førdi til ein lítlan túr vestur á Vestara Búgvabarm við skjóttgangandi báti hansara, ið nevnist "Sanna". Sum ikki einaferð fall prátið á Búgvan, bjørgini, røkur, urðar, flesjar - ja, alt, ið forfedrar okkara høvdu roynt fyri at lívbjarga sær og sínum. Allar ferðir teirra gomlu vóru veiðiferðir, og teir vitjaðu ikki hesi ymisku plássini uttan úrtøka var í væntu. Hans á Skipinum er framfúsin persónur, og tað tykist at vera stutt millum hug og verk. "Skulu vit ikki fara upp á land har og har? Báturin stingur bara einar 20-25 cm og er lættur at koma úr og í"! Satt at siga gjørdist eg sera spentur - sá fyri mær hesar frálíku nærmyndirnar til staðanavnasavn mítt. Eg var tískil lættur at yvirtala, og so sótu vit (illa skøddir) uppi á Flesini á Vestara Búgvabarmi. Hetta var ein so góð kensla og ein so vøkur sjón, at vit avgjørdu at fara til lands at fáa okkum eta, skøða okkum betur og so royna onnur pláss. Eftir døgverða legði "Sanna" aftur frá landi, og nú vóru smádreingirnir Jónas og Jónfinnur við - og Jógvan Sørin, ið kom at gerast eitt slags undirløgumaður. Uttan hansara hjálp og tol hevði ikki alt gingist so væl í hond. Allan fríggjadagin 07.08.09 vóru vit mest rundan um Búgvabarmarnar. Leygardagin 08.08.09 var Øssur við báti sínum "Fliðuni" saman við okkum, og tá tóku vit mestsum alt heiman fyri Rivtangan og heim á Funningsfjørð. "Fliðan" er heilt framúr væl egnað til slíkt "spæl".
- Lat okkum so taka raðfylgjuna vestanífrá: vóru uppi á Vambarkletti, Hvalsryggi, Horninum á Hvalsryggi, Flesini á Vestara Búgvabarmi, Vestaru Búgvaurð, Ryggi, sigldu millum Búgvan og fastlandið Inni á Hálsi, vóru uppiá Inni við Hyl á Búgvanum, gingu gjøgnum Holið millum Heimara- og Vestara Búgvabarm, vóru uppi á Rivtanganum, á Nevinum, á Klettum, á Sátuni, á Steininum á Sátuni, á Stovuni - á Revatanga, sigldu í gjøgnum Holið á Revatanga, uppi á Kropna, inni á Botni í Múlagjógv og endaðu uppi á Føroyaklettinum. Hetta var ein sera minnisrík og gevandi ferð.
Tað kundi verið mangt og hvat at trivið í, men eitt er felags fyri øll hesi plássini: tey eru so nógvar ferðir størri og øðrvísi, enn tey síggja út frá sjónum. Økið uppi á Revatanga má fáa eina serstaka viðmerking, tí tað ber av øllum. Har eru nógvir sera vakrir hyljar - sum lagunur - í sera vøkrum umhvørvi, og tann størsti hylurin (4-5m í tvørmát og 6-7m djúpur) er ein sonn fragd fyri eygað. Løgið, at einki hevur verið at hoyrt um henda sermerkta hylin. - Samanumtikið vóru túrarnir sannur fongur fyri staðanavnasavn mítt. Nú verða hesar frálíku myndirnar (við frágreiðingum) lagdar út sum nærmyndir til yvirlitsmyndirnar, og tað er hugaligt arbeiði. Takk fái Hans, Jógvan Sørin og Øssur fyri hesa einastandandi upplivingina.
Fleiri myndir : myndasavn - 2009 - august
Kategori: Gjáartíðindi

robotstxt: allowed

filter: keep


text:
Fýra mans á U19 og U21
TB | 26/08/13
TB hevur av álvara fingið fótin inn um á ungdómslandsliðini, og nú eru tveir leikarir á U19 og tveir á U21.
Talan er um teir fýra ungu fýrarnir Teitur Olsen og Poul Ingason, sum skulu við U19 og so Rógvi Joensen og Teitur Justinussen á U21.
Teir báðir Teitur eru báðir nýggjur menn á hesum báðum landsliðunum. Báðir hava í ár víst sera góðar taktir og hava teir leikt á hvør sínum bakkplássum í Effodeildini í ár.
Umframt teir báðar, so eru Rógvi og Poul úttiknir – báðir hava áður verið úttiknir og hava gjørt tað so mikið væl at tað hevur ført við sær eina endurúttøku.
Ein annar TB’ari, sum eisini er úttikin til U21 er Gilli Sørensen, sum seinast teir leiktur skoraði fyri Føroyar.
U19 landsliðið skal luttaka í EM-undankapping í Makedonia í døgunum 2. til 12. september.
U21 skal eins og A-landsliðið spæla móti Týsklandi á Tórsvølli. Hesin dysturin verður 6. september.
Hjartaliga til lukku allir fimm.


text:
In: Hugleiðingar12 Oct 2014
Eg fór at hugleiða eitt sindur í gjárkvøldið (ja, eg veit væl, at tað er skítfarligt). Men eg byrjaði at keða meg aftur við landsdystinum, eftir at seinna málið var komið. Eg mintist aftur á Landskronadystin móti Eysturríki, og kanska serliga javnleikin móti Norður Írlandi, tá Kári Reynheim var í velmaktini. Eftir dystin vóru […]
In: Hugleiðingar31 Dec 2013
… og tað er ikki altíð at tær klára at reisa seg aftur. Mín vón er, at ein av mínum størstu ítróttarhetjum Michael Schumacher fer at vinna sín størsta sigur, sigurin á deyðanum og avlamni. Sjeyfaldi heimsmeistarin og mest vinnandi formil 1 koyrarin nakrantíð Michael Schumacher liggur nú í koma og stríðist fyri lívi […]
In: Aðrar greinar28 Oct 2013
Eg veit enn ikki, hvør stendur aftan fyri, men hetta er sera áhugavert. Á leikvøllunum hjá í øllum førum Chelsea, Juventus og Bayern vóru hetta vikuskiftið hettuklæddir persónar, ið síggjast á myndini, ið eg havi lánt frá Football Streaming. Harafturat eru variantar av kornrundingunum komnir á fótbóltsvenjingarvøllirnar á Hackney Marshes fyrr í vikuni. Har […]
In: Hugleiðingar20 Oct 2013
Eitt FM skal vinnast á heimavølli, so sleppur felag, fjepparar og lið at hátíðarhalda tað á heilt rættan hátt. Eg var í Gundadali í dag, og upplivdi dystin millum tvær av kempunum í føroyskari fótbóltssøgu bresta saman í einum lagnudysti, ið endaði við at avgera bæði meistaraheitið og nokk eisini niðurflytingina. Nú eru nøkur ár […]
In: Aðrar greinar26 Jul 2013
HB 1 liðið hjá U12 piltum møtti norsku Fyllingsdalen í A hálvfinaluni í Dana Cup í morgun. Hetta var eitt gott lið, sum trýsti okkara dreingir, men vit høvdu eisini fleiri møguleikar og serliga Hanus var trupul fyri norsku verjuna. Men tað var Fyllingsdalen, ið legði seg á odda. Men HB stríddist væl víðari. Vit […]
In: Aðrar greinar25 Jul 2013
HB 1 møtti norsku Jotum IL í kvartfinaluni í Dana Cup í kvøld. Tað leikaði sera javnt á fyrstu løtuna og bæði liðini vóru merkt av, at tey longu høvdu spælt 100 minuttir fyrrí dag, men einar 10 minuttir inni í dystinum byrjaði norska liðið at leggja meira trýst á, men okkara stinna verja og […]
In: Aðrar greinar25 Jul 2013
HB 1 helt áfram við sannførandi spælinum, tá teir smurdu Bölhorst Häverstädt SV av. Dysturin byrjaði væl, tá Sveinur setti eitt brotsspark í netið, og áðrenn fyrsta korterið var farið, hevði Sveinur skorað eitt afturat og Hanus eitt. Áðrenn hálvleik hevði Sveinur tryggað sær hattrickið og hálvleikstøðuna 4-0. Í seinna hálvleiki skoraði innskifti Sigmund tvær […]
In: Aðrar greinar25 Jul 2013
Nú 16. parts finalurnar eru ber ikki til hjá mær at vera til dystirnar, men úrslitini kann eg siga tykkum. HB2 legði fyri við dysti móti besta liðnum hjá Vidar FK. Norski bitin gjørdist tó ov stórur at gloypa fyri okkara dreingir, ið taptu 8-2 og tí ikki longur eru í kappingini. HB 1 er […]
In: Aðrar greinar24 Jul 2013
Tað var eitt munandi meira tendrað HB3 lið, ið vitjaði oddaliðið í bólki 15 Trauma IF. Hóast Trauma kom á odda beinanvegin, so javnaði okkara Helgi beinanvegin til 1-1. Hálvleiksstøðan 3-1 var tí heldur ikki serliga sígandi fyri leikgongdina. Seinni hálvleik vardu vit væl og høvdu eisini onkran møguleika móti máli. Men tað var oddaliðið, […]
In: Aðrar greinar24 Jul 2013
HB 1 helt fram við góða spælinum og vann sannførandi bólk 16 við trimum sigrum, tá teir vunnu á Vidar FK úr Noregi. Hálvleiksstøðan var 0-3 til okkara eftir eitt sjálvmál og mál frá Símun og Hanusi. Í seinna hálvleiki megnaði Vidar at koma betur við og skoraði tvey mál afturat, meðan okkara Sveinur skoraði […]
Hetta er heimasíðan hjá Niels Una Dam, her vera ummæli og annar tekstur hjá mær at finna. Hetta er ikki ein tíðindasíða, so dagføringin verður ivaleyst so sum so


text:
Sum tit síggja, so er felagsmyndin komin upp á pláss, phew. Annars frætta vit úr Drammen, at tey hava verið og vant í morgun kl 08:00, og at tey eisini hava fingið okkurt at eta. Har eru flottar Apple teldur til ókeypis nýtslu, vist nokk á hotellinum, so tað fer nokk at bera til at hoyra frá teimum eisini í leypi av vikuskiftinum.
Jón for s**** … genturnar kunnu síggja hvat tú hyggur at !! 🙂
Sofus framførir Hamlet á einum veggi í Drammen (ja, sig so tað)
Sofus aftur
Og so er matur eisini, mmm, við flus á og éinum kinesiskum pinni og øllum
Og minst éin sum etur 🙂


text:
Fólkataliđ í Tórshavnar kommunu veksur alsamt, og viđ fólkatalinum og ferđini á búskapinum eru hús og íbúđir alsamt dýrkađ í hřvuđsstađnum.
Bústađarmeklarafelřgini Inni og Skyn upplýstu nú um dagarnar, at međalprísurin á einum húsum í Tórshavnar kommunu er 2,5 mió. kr.
Hetta er ein hálv millión meira enn fyri fýra árum síđan.
Stórt hugflog krevst ikki at síggja, at ein ung familja, sum skal seta búgv í kommununi í dag, skal lyfta tungar byrđar, skulu hús keypast fyri hendan prísin.
Samstundis er greitt, at útbođiđ av leigubústřđum er ov lítiđ.
Bústađir hava bygt 34 leigubústađir í kommununi seinnu árini, og felagiđ hevur bođađ frá, at sáttmáli skjótt verđur gjřrdur um 38 leigubústađir aftrat oman fyri Berjabrekku. Eisini verđa 37 lestraríbúđir gjřrdar í lřtuni.
Hetta er alt at fegnast um.
Hugmyndin aftan fyri Bústađir er at skapa řllum atgongd til góđan og tryggan bústađ, og hendan hugmyndin er bjřrt og týdningarmikil.
Men Tórshavnar kommuna kann ikki bara bíđa eftir Bústřđum í bústađarmálum.
Setir kommunan seg at bíđa eftir loysnum, iđ onnur skulu skapa, vendir hon blinda eygađ til fjřltáttađu avbjóđingarnar á bústađarřkinum, og tađ fer at seinka neyđugu loysnunum.
Nćsta býráđ eigur straks at fáa allan bústađartřrv í kommununi lýstan, so fremjast kann ein ćtlan fyri, hvussu hann kann nřktast innan ásett áramál.
Framrokningar á eldrařkinum tala sítt greiđa mál um třrvin har. Framrokningar viđvíkjandi tilvaksandi ćttarliđnum eiga eisini at vísa, hvřr tess bústađartřrvur kann vćntast at verđa nćstu árini.
Ein heildarćtlan fyri allan bústađartřrv í Tórshavnar kommunu stendur ovarlaga á dagsskránni í hjá Tjóđveldi nćstu setu. Tćr ílřgur, iđ kunnu hugsast at gerast neyđugar, eru vćl útgivnar, tí tćr tćna fólkinum fyrst og fremst.
Jógvan Arge varaborgarstjóri úr Tjóđveldi
---


text:
Mikukvøldið 28. mai kl. 18 skipa Nes og Runavíkar Kommunur aftur fyri hugnaløtu við Toftavatn. Hetta er fjórða árið, at tiltakið verður fyriskipað. Eini 300 fólk í øllum aldri hava luttikið undanfarin ár, og vóna fyriskipararnir, at væl av fólki møtir hesa ferð eisini.
Farið verður av Svangaskarði og frá Skúlanum við Løkin kl. 17.50. Gingið verður eftir gøtuni, sum kommunurnar hava gjørt í felag, til eina fløtu, har felagssangur og røða eru á skránni. Í ár hugleiðir Torbjørn Jacobsen. Eisini verður rennikapping millum tveir limir í Ítróttafelagnum Roysnið - ein úr hvørjari kommunu - hesir renna hvør sín veg kring vatnið.
Økið kring Toftavatn er ein perla í føroysku náttúruni, og vann gøtan eisini 1. virðisløn sum best røkta bygda- og varðagøtan í 2012. Gøtan verður áhaldandi ment. Seinasta ár blev tað gjørligt at fara allan vegin runt innara vatn eftir gøtuni, eins og brúgvin varð umvæld. Í løtuni verða benkur settir upp ymsa staðir framvið gøtuni.
Nes og Runavíkar Kommunur


text: Sissel er dóttir Arnold Berg úr Gøtugjógv. Hann fór 14 ára gamal til Danmarkar, har hann lærdi til skræddara í Keypmannahavn. 19 ára gamal kom hann til Notodden í Telemark í Noregi, har hann skuldi vitja familju. Har møtti hann Bodil, og sum frá leið giftust tey og fingu tvær døtur, Bente og Sissel. Tey búsettust í Tinnesgata dygst við Tinnelven. Arnold fekk starv í klædnahandili á høvuðsgøtuni í býnum. Tá eigarin doyði, tók Arnold yvir og handilin fekk navnið Arnold Berg AS. Dóttirin, Sissel, førir virksemi víðari við trimum handlum, einum í Notodden og tveir í Kongsberg. Arnold doyði fyri 11 árum síðani.


text:
Endamálið við verkætlanini "Norrøne Tekster og Kvad" er at leggja norrønan (forn norrønan) skaldskap út á alnótina. Umframt frumtekstir á upprunamálinum finnast eisini ymiskar umsetingar á teimum ymsu norrønu nútíðarmálunum, klassiskir vísindaligir tekstir og annað bakgrundstilfar - mest eldri tilfar frá fyri 1900.
Verkætlanin, sum er í støðugum vøkstri, varð latin upp fyri almenninginum tann 01.08.2005. Endamálið er at gera tekstasavnið so umfatandi sum gjørligt. Denturin er lagdur á tað nýtsluvinarliga, allir tekstir skulu vera rættlisnir, egnaðir til leiting og lættir at prenta út. Ætlanin er at Norrøne Tekster og Kvad skal vera til gagns fyri leik og lærd. Arbeiðið er væl áleiðis, men stórur partur av teimum ætlaðu uppgávunum eru ikki lidnar enn. Vevslóðin hjá verkætlanini er www.heimskringla.no
Av upphavsrættarligum orsøkum er ein lítil partur av tekstarhópinum vardur við loyniorði og ikki almennur.
Í 2002 varð "Kulturformidlingen Norrøne Tekster og Kvad" skrásett sum sjálvstøðugt virki í norska Enhetsregisteret.
Verkætlanin "Norrøne Tekster og Kvad" sóknast eftir samstarvsfeløgum
Fígging
Verkætlanin "Norrøne Tekster og Kvad" er eitt privat tiltak. Allur rakstrarkostnaður verður goldin av undirritaða. Verkætlanin hevur einans útreiðslur og ongar inntøkur. Higartil eru fleiri túsund arbeiðstímar lagdir í verkætlanina, umframt útreiðslurnar til keyp og leigu av tekniskari útgerð og til keyp av viðkomandi bókmentum. Orsaka av teimum stóru útreiðslunum ið eru tengdar at verkætlanini, verður søkt um fíggjarligan stuðul frá almennum og privatum stuðulsskipanum, sponsorum - og í vissan mun eisini við lýsingum - og eisini við møguligum "stuðulslimaskapið".
Møguleikar eru ikki fyri at løna teimum ið hjálpa til við verkætlanini. Einasta lønin er takksemi og gleðin við at taka lut í arbeiðinum. Tann ið hjálpir til av álvara, verður sjálvsagt nevndur at navni sum tøkk fyri hjálpina.
Einhvør fíggjarligur stuðul verður móttikin við takksemi. Um tú ella tín fyritøka ynskja at veita stuðul, kunnu tit seta tykkum í samband við okkum.
Verkætlanin "Norrøne Tekster og Kvad" sóknast eftir sjálvbodnum rættlesarum
Tyngsta og mest tíðarkrevjandi arbeiðið er rættlesturin. Fortreytin fyri at kunna hjálpa til við rættlestrinum er, at ein sjálvur hevur eina teldu ella atgongd til eina slíka. Tað er ein fyrimunur at vera royndur í brúkinum av tekstviðgerð áðrenn ein byrjar sjálvan rættlesturin. Tað er eisini umráðandi at hava kunnleika til tey skandinávisku málini danskt, svenskt og norskt (bokmål/nynorsk) í eldri og nútímans skapi. Tað er eisini ein fyrimunur at hava kunnleika til norrønar bókmentir og fornnorrønt mál og hartil nútímans íslendskt og føroyskt. Hesi seinastu eru tó ikki kravd, men valdast tí sum í roynd og veru skal rættlesast. Uppgávan gongur út uppá at samanbera tann elektroniska tekstin við ta prentaðu útgávuna. Elektroniskur tekstur, sum er skannaður inn á telduna við einum skannara og einum forritið ið kann lesa prentaðan tekst, inniheldur ofta mistøk, ið mugu rættast manuelt. Endaligi elektroniski teksturin skal sostatt vera samlíkur tí prentaða tekstinum. Hettar er ein krevjandi uppgáva, sum bara kan fremjast við arguseygum. Rættlesturin er tann týdningarmiklasti og mest virðiligi styrkurin, sum ein kann veita verkætlanini.
Tað er eisini tørvur á hjálp til at skanna bøkur sum seinni skulu viðgerast og rættlesast. Fortreytin fyri at kunna hjálpa til við skanning av tekstum er, at tú hevur tilgongd til kraftamikla telduútgerð, skannara og neyðturviligan kunnleika til forritini.
Avmarking av verkætlanini
Endamálið er at gera savnið av norrønum bókmentum so umfatandi sum tilber. Í roynd og veru er størsta avmarkingin tilgongdin til tilfarið. Tað sigur seg sjálvt, at ein so umfatandi verkætlan ikki kann fulfíggjast á øllum økjum samstundis. Hvørji øki ið fyrst verða nøktað, valdast av hvør tað er sum til einhvørja tíð luttekur í verkætlanini.
Um tú vilt seta teg í samband við ritstjóran ella kunnast um verkætlanina, kanst tú venda tær til:
- Carsten Lyngdrup Madsen
- Jesper Lauridsen
- Jon Julius Sandal


text:
Eirikur Lindenskov 05.04.2017 (17:47)
»T. Hansen« á Hjalla ikki stundir at lata upp enn
Handilin hjá donsku fyritøkuni T. Hansen, sum skuldi lata upp beint eftir nýggjár, er ikki latin upp enn. Men tað er ikki tí, at ætlanin er slept.
Andreas M. Andreasen, sum er settur sum leiðari fyri handilin í Føroyum sigur, at tey er um at vera liðug við at gera alt klárt, og so verður latið upp.
Men hjá T. Hansen í Danmark hava tey uttan iva nógv um oyrini í hesum døgum, og tí kunnu vit bara gita, at handilin á Sandvíkarhjalla ikki hevur hægstu raðfesting.
Síðani avgerð varð tikin um at lata upp deild í Føroyum, hevur fyritøkan »T. Hansen« keypt fleiri aðrar stóra fyritøkur, bæði Danmark og í Noreg. Í Danmark hevur fyritøkan millum annað keypt »Mekonomen«, sum eisini hevur deild í Føroyum. Og í Noreg hevur fyritøkan keypt ketuna »Torshov Bilrekvisita«.
Tað er danski ríkmaðurin Bent Jensen, sum eigur »T. Hansen«. Hann er nummar 75 á listanum hjá Berlingske Business yvir ríkastu persónar í Danmark og sigst vera góður fyri 1,4 milliardir krónur.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
LØGTINGSLÓG NR. 70 FRÁ 11. MAI 2000 UM ARBEIÐSUMHVØRVI, SUM BROYTT VIÐ LØGTINGSLÓG NR. 18 FRÁ 8. MAI 2008
--------------------------------------------------------------------------------
Løgtingslóg nr. 70 frá 11.05.2000
Broytingar eftir 1. januar 1999 og kunngerðir
--------------------------------------------------------------------------------
Kapittul 1 Endamál og øki
Kapittul 2 Trygdar- og heilsulig tiltøk á virkjum Persónligt samband
Kapittul 3 Vanligar reglur Arbeiðsgevarin
Kapittul 4 Útinnan av arbeiði
Kapittul 5 Arbeiðsplássið
Kapittul 6 Tøknilig hjálpartól
Kapittul 7 Evni og tilfar
Kapittul 8 Hvíldartíð og frísamdøgur
Kapittul 9 Børn og ung undir 18 ár
Kapittul 10 Læknakanningar v.m.
Kapittul 11 Arbeiðsumhvørvisráðið
Kapittul 12 Arbeiðseftirlitið
Kapittul 13 Kærur
Kapittul 14 Revsing
Kapittul 15 Gildi og fyribilsreglur
Nr. 70 11. mai 2000
Endamál og øki
§ 1. Endamálið við lógini er, at 1) virka fyri einum tryggum og heilsugóðum arbeiðsumhvørvi, sum altíð er í samljóði við teknisku og sosialu gongdina í samfelagnum,
2) skapa grundarlag fyri, at virkini sjálvi kunnu loysa sínar trygdar- og heilsuspurningar eftir vegleiðing og í samstarvi við feløgini á arbeiðsmarknaðinum og við vegleiðing og undir eftirliti av Arbeiðseftirlitinum.
§ 2. Henda lóg fevnir um arbeiði, gjørt fyri ein arbeiðsgevara.
Stk. 2. Undantikin eru: 1) arbeiði í privata húsarhaldi arbeiðsgevarans,
2) arbeiði, sum einans verður avrikað av limum í húsi arbeiðsgevarans, og sum hoyra til húskið, samanber tó § 48, 1. stk., 2. pkt.
3) veiða og fiskiskapur,
Stk. 3. Niðanfyrinevndu reglur fevna tó eisini um arbeiði, sum ikki verður gjørt fyri ein arbeiðsgevara, og tey arbeiði, sum nevnd eru í stk. 2, nr. 1-3. 1) § 16 um fleiri arbeiðsgevarar v.m., sum eru á sama arbeiðsplássi, §§ 26-32 um útvegafyritøkur o.a., um arbeiðstakarar o.a. og § 33 um byggiharrar v.m.,
2) §§ 34-35 um útinnan av arbeiði,
3) §§ 38-39 um tøknilig hjálpartól,
4) §§ 40-41 um evni og tilfar,
5) § 48, stk. 2, um ov ungan aldur, tá tað snýr seg um vandamikið arbeiði.
§ 3. Lógin hevur bert gildi fyri loftferðsluna, tá talan er um arbeiði á landi.
Stk. 2. Lógin hevur bert gildi fyri sjóvinnu og fiskivinnu í niðanfyri nevndu førum: 1) ferming og lossing av skipum, eisini fiskiskipum,
2) arbeiði hjá fyritøkum umborð á skipum, eisini fiskiskipum.
Trygdar- og heilsulig tiltøk á virkjum
Persónligt samband
§ 4. Á virkjum, har 1-9 fólk eru í arbeiði, eigur arbeiðið hjá virkinum, hvat trygd og heilsu viðvíkur, at fara fram soleiðis, at mest møguligt persónligt samband er millum arbeiðsgevaran og møguligar arbeiðsleiðarar, sbrt. § 20, og hini arbeiðsfólkini. Landsstýrismaðurin kann tó gera reglur um bygnaðin av einari trygdarskipan, har hetta verður hildið at vera neyðugt.
Trygdarskipanin
§ 5. Á virkjum, har 10 ella fleiri fólk arbeiða, skal arbeiðið hjá virkinum, hvat trygd og heilsu viðvíkur, samskipast.
Stk. 2. Arbeiðsleiðarin fyri einum virkisøki skal saman við einum trygdarumboði skipa ein trygdarbólk fyri tað ávísa arbeiðsøkið.
Stk. 3. Har eitt álitisfólk er valt, kann hetta samstundis vera trygdarumboð. Eru fleiri álitisfólk innan sama økið, kunnu hesi sínámillum velja eitt trygdarumboð. Í øðrum førum velja arbeiðsfólkini eitt trygdarumboð fyri hvørt arbeiðsleiðaraøki til at virka í trygdarbólkinum. Trygdarumboðið umboðar arbeiðsfólkini í spurningum, sum viðvíkja trygdar- og heilsuviðurskiftum teirra.
Stk. 4. Tey arbeiðsleiðaraøki, sum hava bert fá arbeiðsfólk, ella hava bert fá arbeiðsumhvørvislig vandamál, kunnu frá Arbeiðseftirlitinum fáa undantak frá kravinum um serligar trygdarbólkar.
§ 6. Á virkjum, sum hava 20 arbeiðsfólk ella fleiri, skal trygdarnevnd skipast. Á virkjum, har ein ella tveir trygdarbólkar eru, skulu limirnir í hesum bólki ella bólkum, saman við arbeiðsgevaranum ella einum umboði fyri henda, sum hevur ábyrgdina av virkinum, skipa trygdarnevndina, soleiðis at nevndin á virkjum við einum trygdarbólki fær 3 limir og á virkjum við tveimum bólkum fáa 5 limir. Á virkjum, har fleiri enn tveir trygdarbólkar eru, velja trygdarumboðini sínámillum 2 limir og arbeiðsleiðararnir sínámillum 2 limir. Hesir 4 limirnir skulu so saman við arbeiðsgevaranum ella einum umboði fyri henda, sum hevur ábyrgdina av virkinum, skipa trygdarnevndina, ið soleiðis fær 5 limir. Trygdarnevndin skal fyriskipa, leiða, ráðgeva, kunna og hava eftirlit við tí trygdar- og heilsuliga arbeiðinum á virkinum.
Stk. 2. Eftirlitsmaðurin hjá Arbeiðseftirlitinum skal, tá hann vitjar virkið, hava samband við leiðsluna á virkinum, trygdarumboðini á staðnum, trygdarbólkarnar og umboð fyri trygdarnevndina. Tey ymsu trygdarumboðini skulu hava loyvi til at leggja fyri eftirlitsmannin hjá Arbeiðseftirlitinum allar teir spurningar, sum hava týdning fyri trygdina og heilsuumstøðurnar á virkinum.
§ 7. Landsstýrismaðurin kann áseta nærri reglur um bygnaðin og virksemið hjá virkinum viðvíkjandi arbeiði innan trygd og fyribyrging av heilsuvandum, t.d. reglur um: 1) val av trygdarumboðum,
2) rættindi og skyldur hjá trygdarumboðunum,
3) stovnan av trygdarbólkum, trygdarnevndum og arbeiðsøkjum teirra,
4) útbúgving hjá limunum í trygdarskipanini,
5) ta dagligu leiðsluna av trygdararbeiðinum.
Stk. 2. Fyri tey arbeiði, arbeiðsøki ella arbeiðspláss, har tað verður hildið at vera óneyðugt at hava trygdararbeiði sambært hesi lóg, er heimilað landsstýrismanninum at gera frávík frá reglunum í hesi lóg, ella at laga tær eftir teimum serligu viðurskiftunum.
§ 8. Arbeiðsgevarin skal síggja til, at sett verður av ein eftir viðurskiftunum rímilig tíð til limirnar í trygdarbólkunum og trygdarnevndunum til at røkja skyldur sínar í trygdararbeiðinum.
Stk. 2. Arbeiðsgevarin skal síggja til, at limirnir í trygdarbólkunum og trygdarnevndunum fáa høvi til at fáa neyðuga vitan og útbúgving í trygdarspurningum.
Stk. 3. Arbeiðsgevarin skal geva trygdarbólkunum/trygdarnevndunum høvi til at luttaka í teimum ráðleggingum, sum viðvíkja trygdini og heilsuumstøðunum á arbeiðsplássinum.
Stk. 4. Á virkjum, har tað sambært § 5 eru ein ella fleiri trygdarbólkar, men ongar trygdarnevndir sambært § 6, skal arbeiðsgevarin síggja til, at tey verkevni, sum viðvíkja trygdarnevndini, verða væl og virðiliga røkt í samarbeiði við trygdarbólkin/-bólkarnar.
§ 9. Arbeiðsgevarin ber útreiðslurnar, ið standast av virksemi trygdarumboðsins, og rindar hesum fyri miss av inntøku, eisini tá tað snýr seg um inntøkumiss í sambandi við neyðuga luttøku á trygdarskeiðum o.a. Sama er galdandi fyri arbeiðsleiðaran, tá hesin luttekur á fyriskipaðum trygdarskeiðum v.m.
Stk. 2. Landsstýrismaðurin kann áseta nærri reglur um, at landskassin letur stuðul til alla ella partvísa gjalding av teimum útreiðslum, ið stava frá útbúgving av limum í trygdarskipanini.
Stk. 3. Limirnir í trygdarskipanini eru vardir móti uppsøgn og aðrari skerjan av viðurskiftum sínum, á sama hátt sum álitisumboð og talsmenn teirra eru tað innan teirra fakliga arbeiðsøki. Eisini skal arbeiðsgevarin minst eina viku, áðrenn limur í trygdarskipanini verður uppsagdur, kunna Arbeiðseftirlitið, soleiðis at Arbeiðseftirlitið hevur møguleika at kanna viðurskiftini í sambandi við uppsøgnina.
Stk. 4. Verður ósemja um tey í stk. 1 og 3 nevndu viðurskifti, t.d. spurningin um hvørjar reglur skulu nýtast ella um brot á og tulking av reglunum, so skulu hesar avgerast á fakligan hátt ella, um hetta ikki letur seg gera, av rættinum.
§ 10. Landsstýrismaðurin kann áseta nærri reglur um, at virki skulu síggja til, at latin verður sakkøn hjálp, sum, í sambandi við trygdararbeiði, skal ganga til handa, tá viðurskiftini viðv. trygdini ella heilsuni hjá arbeiðsfólkunum tala fyri hesum.
Vanligar reglur
Arbeiðsgevarin
§ 11. Arbeiðsgevarin skal síggja til, at arbeiðsviðurskiftini, hvat trygd og heilsu viðvíkur, eru góð. Í hesum sambandi verður serliga víst til: 1) Kapittul 4 um útinnan av arbeiðinum.
2) Kapittul 5 um arbeiðsplássið.
3) Kapittul 6 um tøknilig hjálpartól.
4) Kapittul 7 um evni og tilfar.
§ 12. Á virkjum og arbeiðsplássum, sum eru undir hesi lóg, skulu eftir Arbeiðseftirlitsins ætlan vera tørvandi ráð til handa til fyrstuhjálp í vanlukkutilburði, eins og eftirlitið kann treyta tilgerð av serstakari skaðastovu á størri virkjum, um mett verður, at tørvur er á hesum.
Stk. 2. Á arbeiðsplássum, har fleiri enn 20 fólk starvast, kann Arbeiðseftirlitið krevja, at góðkendar børur eru til taks, og at minst eitt fólk hevur tikið eitt av Arbeiðseftirlitinum góðkent skeið í fyrstuhjálp.
§ 13. Arbeiðsgevarin skal við leiðbeining og gjølla eftirliti vissa seg um, at arbeiðið við atliti at skaða- og heilsuvanda verður gjørt fult forsvarliga.
§ 14. Arbeiðsgevarin skal kunna arbeiðsfólkini um teir vanlukku- og heilsuvandar, ið møguliga eru tengdir at arbeiði teirra.
Stk. 2. Arbeiðsgevarin skal eisini síggja til, at arbeiðsfólkini fáa neyðuga upplæring og leiðbeining í at gera arbeiðið so vandaleyst, sum yvirhøvur gjørligt.
Stk. 3. Landsstýrismaðurin kann áseta nærri reglur um skyldur arbeiðsgevarans, sbrt. stk. 1 og 2.
§ 15. Arbeiðsgevarin skal síggja til, at samstarv um trygd og heilsu verður framt sambært ásetingunum í 2. kap., og skal hann eisini luttaka í samstarvinum.
§ 16. Hava fleiri arbeiðsgevarar arbeiði um hendi, og fer hetta fram á sama arbeiðsplássi, skulu øll, sum starvast á slíkum arbeiðsplássi, samstarva um at skapa trygg og heilsugóð arbeiðsviðurskifti fyri øll, ið starvast har.
Stk. 2. Landsstýrismaðurin kann áseta nærri reglur um samstarv sambært stk. 1.
§ 17. Arbeiðsgevarin hevur skyldu til at kunna trygdarumboðini og álitisfólkini innan viðkomandi arbeiðsøki, um tey boð, sum Arbeiðseftirlitið, ella tann í § 56 nevndi mynduleiki ella stovnur, skrivliga hevur fyrisett. Somu skyldu hevur arbeiðsgevarin mótvegis hinum trygdarumboðunum ella álitisfólkunum, sum ynskja at fáa kunnleika til tey givnu boðini.
Stk. 2. Eru hvørki trygdarumboð ella álitisfólk á einum arbeiðsplássi, skulu tey, sum arbeiða á nevndu virkjum, vera kunnað um tey boð, sum umrødd eru í stk 1, 1. pkt.
§ 18. Tá Arbeiðseftirlitið krevur tað, ella um viðurskiftini annars tala fyri tí, skal arbeiðsgevarin seta í verk kanningar, royndir og ástaðareftirlit, og møguliga boðsenda sakkønari hjálp fyri at tryggja sær, at arbeiðsviðurskiftini, hvat trygd og heilsu viðvíkur, eru fullgóð.
Stk. 2. Arbeiðseftirlitið kann til hagfrøðiliga nýtslu, krevja upplýsingar frá arbeiðsgevara um viðurskifti, sum hava arbeiðsumhvørvisligan týdning. Í teimum førum, har hesi hagtøl verða almannakunngjørd, mugu nøvn ella fyritøkur ikki nevnast.
§ 19. Ásetingarnar í hesi lóg um arbeiðsgevarans skyldur eru eisini galdandi fyri tann, sum leiðir ella luttekur í leiðslu virkisins.
Arbeiðsleiðarin
§ 20. Við arbeiðsleiðara er at skilja hann ella hon, hvørs arbeiði bert ella fyri størstan partin er, arbeiðsgevarans vegna, at leiða og hava eftirlit við arbeiðinum á virkinum ella pørtum av hesum.
§ 21. Arbeiðsleiðarin skal virka fyri, at arbeiðsviðurskiftini á hansara øki eru fult forsvarlig, hvat trygd og heilsu viðvíkur. Arbeiðsleiðarin skal eisini síggja til, at tey tiltøk, sum gjørd verða við tí fyri eyga at betra um trygdar- og heilsuviðurskiftini á arbeiðsplássinum, virka eftir ætlan.
Stk. 2. Verður ein arbeiðsleiðari varugur við brek ella manglar, sum kunnu føra til vanlukkutilburðir ella sjúku hjá arbeiðsfólkunum, skal hann beinanvegin síggja til, at neyðug tiltøk verða framd fyri at forða fyri, at vanlukka ella sjúka stendst av hesum. Er hann ikki førur fyri beinanvegin at seta hesi tiltøk í verk, skal hann beinanvegin siga arbeiðsgevaranum frá hesum vandamáli.
§ 22. Arbeiðsleiðarin skal luttaka í samstarvinum um trygd og heilsu, sum ásett í kap. 2, §§ 16 og 33.
Arbeiðsfólkið
§ 23. Arbeiðsfólkið skal virka fyri, at arbeiðsviðurskiftini, hvat trygd og heilsu viðvíkur, eru fult forsvarlig innan síni arbeiðsøki, íroknað at tey tiltøk, sum verða gjørd fyri at fremja trygdina og heilsuna, virka sum ætlað.
Stk. 2. Verður arbeiðsfólk varugt við brek ella manglar, sum kunnu vera til vanda fyri trygdina ella heilsuna, og sum tey sjálvi ikki eru før fyri at bøta um, skulu tey beinanvegin boða trygdarbólkinum, arbeiðsleiðaranum ella arbeiðsgevaranum frá.
Stk. 3. Har tað vegna útinnan av einum arbeiði, eitt nú umvæling ella umsiting, fyribils er neyðugt at taka burtur trygdartiltøk, skal ansast eftir, at hetta ella hesi tiltøk verða sett aftur í verk, beinanvegin umrødda arbeiðið er liðugt, ella at eins góð verndartiltøk verða gjørd.
§ 24. Arbeiðsfólkini skulu luttaka í samstarvi um trygd og heilsu, sum hetta er ásett í kap. 2.
§ 25. Tey, sum hava starv sítt á einum arbeiðsplássi, har fleiri arbeiðsgevarar hava tey ymisku arbeiðini um hendi, skulu geva seg undir tær reglur, sum eru galdandi fyri samstarv hjá virkjunum, samanber §§ 16 og 33, umframt tær reglur, ið fevna um tað arbeiði, tey skulu útinna.
Stk. 2. Tey, sum arbeiða á økinum hjá einum fremmandum virki, skulu geva seg undir tær reglur um trygd og heilsu, sum galdandi eru fyri nevnda virki, umframt tær reglur, ið fevna um tað arbeiði, tey skulu útinna.
Útvegarar, innleggjarar, umvælarar, ráðleggjarar o.a.
§ 26. Tann, sum selur, útleigar, gevur ella sýnir fram maskinur, maskinlutir, íløt, lutvíst tilvirkaðar konstruktiónir, tól, amboð ella onnur tøknilig hjálpartól, skal síggja til, at nevndu lutir, tá teir verða útflýggjaðir til nýtslu ella verða vístir fram, verða útgjørdir við neyðugum trygdarútbúnaði, og kunnu nýtast til tað, teir eru ætlaðir, uttan at vera vandamiklir fyri trygdina ella heilsuna, sambært kap. 6. Neyðugar og lætt skiljandi leiðbeiningar um nýtslu, umsiting, flutning og uppseting skulu fylgja við, tá lutirnir verða útflýggjaðir.
Stk. 2. Verða liðug, tøknilig hjálpartól útflýggjað, latin til sølu, útleigað ella útlænt, galda somu skyldur, sum oman fyri eru nevndar.
Stk. 3. Tá Arbeiðseftirlitið krevur tað, ella viðurskiftini gera tað neyðugt, skal innflytarin ella framleiðarin síggja til, at kanningar, royndir og sýningar verða gjørdar av sakkønum persóni fyri at staðfesta, at tað tekniska hjálpartólið er fult forsvarligt, hvat trygd og heilsu viðvíkur.
Stk. 4. Tá Arbeiðseftirlitið krevur tað, skal innflytarin ella framleiðarin upplýsa, hvørt tær seldu nøgdirnar av tøkniligum hjálpartólum kunnu hava við sær vandar fyri trygd og heilsu.
§ 27. Allar maskinur, sum verða útflýggjaðar ella sýndar fram, skulu vera merktar við navninum á framleiðaranum. Verða maskinurnar innfluttar, skal navn og bústaður innflytarans ella annað frámerki standa á maskinunum, soleiðis at eingin ivi er um, hvør er framleiðari ella innflytari.
§ 28. Tann, sum í sjálvstøðugari vinnu innleggur, umbyggir ella umvælir eitt tekniskt hjálpartól, skal ansa eftir, at trygdartreytirnar og trygdarávísingarnar, sum eru galdandi fyri hjálpartólið, eru fylgdar.
Stk. 2. Um ein umvæling bert fevnir um ein ella nakrar partar av tí tóli, sum verður umvælt, skal umvælarin ansa eftir, at trygdartreytirnar og trygdarávísingarnar fyri henda part/hesar partar verða fylgdar. Verður umvælarin í hesum arbeiði varugur við onnur brek, feilir ella manglar, sum hava trygdarligan týdning, skal hann gera eigaran ella brúkaran kunnugan við hetta.
§ 29. Tann, sum letur frá sær eina verkætlan um eitt tøkniligt hjálpartól, framleiðsluútbúnað, byggi- ella anleggsarbeiði, skal í ætlanum sínum taka fyrilit viðvíkjandi trygd og heilsu, tá arbeiðið verður gjørt, og viðvíkjandi rakstrinum av lidna bygninginum ella útbúnaðinum. Hetta hevur eisini gildi fyri tann ella teir, ið hava eftirlit við eini slíkari verkætlan, ella sum ráðgeva um viðurskifti innan arbeiðsumhvørvi.
§ 30. Reglurnar í §§ 26, 27, 29 og 31, stk. 2, hava eisini gildi fyri útvegarar o.a. av evnum og tilfari við eginleikum, ið kunnu vera vandamikil fyri trygdina og heilsuna.
§ 31. Landsstýrismaðurin kann áseta nærri reglur um tey í §§ 26-30 umrøddu viðurskifti. Stk. 2. Reglurnar í §§ 26-30 frítaka ikki brúkarin fyri skyldur eftir lógini.
§ 32. Eru serlig viðurskifti, kann landsstýrismaðurin áseta reglur ella fremja avgerðir, sum víkja frá krøvunum í grein 26-30. Slíkar avgerðir kunnu eisini í ávísum førum, um serlig viðurskifti tala fyri tí, takast av Arbeiðseftirlitinum.
Byggiharrar
§ 33. Í byggi- ella øðrum anleggsvirksemi, har meira enn 10 persónar starvast, skal byggiharrin ella hann, ið byggiharrin setir til tess, samskipa tey tiltøk, ið kunnu fremja trygdina og heilsuviðurskiftini hjá teimum, ið starvast á byggiplássinum hjá teimum ymsu arbeiðsgevarunum.
Stk. 2. Landsstýrismaðurin kann áseta nærri reglur um tiltøk sambært stk. 1.
Útinnan av arbeiði
§ 34. Arbeiðið skal skipast, leggjast til rættis og gerast soleiðis, at tað við atliti at trygd og heilsu er fult forsvarligt.
Stk. 2. Viðurkendar normar og fyrisett mát, ið hava trygdar- ella heilsuligan týdning, skulu fylgjast.
§ 35. Landsstýrismaðurin kann áseta nærri reglur um tey krøv, sum skulu vera lokin, fyri at eitt arbeiði kann metast fult út ráðiligt, tilætlað, skipað og gjørt, herundir um: 1) tiltøk ella møguligt bann móti serliga vandamiklum arbeiði, arbeiðsgongdum og arbeiðshættum,
2) persónligar verndarlutir og serlig arbeiðsklæðir,
3) at tey arbeiði, sum hava við sær stóran vanda fyri vanlukkum ella sjúkum, herundir spreingiarbeiði v.m., bert mugu gerast av persónum, sum hava prógv fyri, at teir hava eina nærri ásetta útbúgving, ella hava staðið roynd,
4) at tá umstøðurnar vegna trygd og heilsu krevja tað, skulu skipanir fyri arbeiðsgongdina, arbeiðsætlanir og arbeiðshættir gerast, og at slíkar skipanir og broytingar skulu leggjast fyri Arbeiðseftirlitið til ummælis ella góðkenningar, áðrenn tær verða settar í verk.
Stk. 2. Í nevndu reglum kunnu nýtast ávísingar til normar og fyrisett mát, tá tað er týðiliga tilskilað, hvørji hesi eru, herundir eisini við dagfesting.
Arbeiðsplássið
§ 36. Arbeiðsplássið skal vera soleiðis innrættað, at tað lýkur øll trygdar- og heilsulig krøv.
Stk. 2. Viðurkendar normar og fyrisett mát, ið hava trygdar- ella heilsuligan týdning, skulu fylgjast.
§ 37. Landsstýrismaðurin kann áseta reglur um innrætting av føstum, fyribils, skiftandi og uttandura arbeiðsplássum, herundir serligar fyriskipanir í sambandi við kolanáms- og bergholsarbeiði.
Stk. 2. Í nevndu reglum kunnu nýtast ávísingar til normar og fyrisett mát, tá tað er týðiliga tilskilað, hvørji hesi eru, herundir eisini við dagfesting.
Stk. 3. Landsstýrismaðurin kann eisini áseta reglur um: 1) at byggiætlanir o.t. í sambandi við bygging ella umbygging av virkjum skulu sendast Arbeiðseftirlitinum til ummælis, áðrenn nevndu arbeiði verða sett í verk,
2) at ætlanir um innrætting ella broytingar av hølum, tøkniligum útbúnaði o.a. skulu leggjast fyri Arbeiðseftirlitið til ummælis ella góðkenning, áðrenn nevndu arbeiði verða sett í verk, og
3) at bygningar, høli o.t. ikki mugu leigast út til vinnulig endamál, fyrr enn spurningurin um, hvørt hølini v.m. kunnu nýtast til tað ætlaða endamálið, hevur verið lagdur fyri Arbeiðseftirlitið til ummælis ella góðkenningar.
Tøknilig hjálpartól
§ 38. Tøknilig hjálpartól skulu vera framleidd og skulu kunna nýtast soleiðis, at tey eru fult forsvarlig, hvat trygd og heilsu viðvíkur. Reglurnar viðvíkjandi nýtsluni galda eisini fyri umsiting, reingerð, umvæling o.a.
Stk. 2. Viðurkendar normar og fyrisett mát, ið hava trygdar- ella heilsuligan týdning, skulu fylgjast.
§ 39. Landsstýrismaðurin kann áseta reglur um tøknilig hjálpartól, herundir um: 1) at framleiðsla, innflutningur, avhending, framsýning ella nýtsla av serliga vandamiklum, tøkniligum hjálpartólum skal verða bannað,
2) at ætlanir um bygging, útinnan og uppseting av tøkniligum hjálpartólum skulu leggjast fyri Arbeiðseftirlitið til ummælis ella góðkenningar,
3) at eitt tøkniligt hjálpartól skal vera góðkent av Arbeiðseftirlitinum, áðrenn tað verður avhendað ella latið brúkaranum ella tikið í nýtslu,
4) at tøknilig hjálpartól skulu fráboðast til Arbeiðseftirlitið ella verða roynd ella aðrar eftirlitskanningar verða framdar, herundir eisini tíðarávísar kanningar,
5) at tøknilig hjálpartól skulu vera týðiliga merkt, soleiðis at tað er lætt at finna fram til framleiðaran ella innflytaran, fyri at vissa kann fáast fyri tey tøkniligu data, tólið hevur, slag, uppruna, góðkenning, royndir ella onnur viðurskifti, sum hava týdning fyri arbeiðsumhvørvið.
Stk. 2. Í nevndu reglum kunnu nýtast ávísingar til normar og fyrisett mát, tá tað er týðiliga tilskilað, hvørji hesi eru, herundir eisini við dagfesting.
Evni og tilfar
§ 40. Evni og tilfar, ið eru av slíkum slagi, at tey kunnu vera vandamikil fyri og minka um trygdina ella skaða heilsuviðurskiftini, mugu bert verða framleidd og verða nýtt í arbeiðsgongdum og arbeiðshættum, sum á tryggan hátt verja arbeiðsfólkini móti vanlukkum og sjúkum.
Stk. 2. Viðurkendar normar og fyrisett mát, ið hava trygdar- ella heilsuligan týdning, skulu fylgjast.
§ 41. Landsstýrismaðurin kann áseta reglur um framleiðslu, innflyting, goymslu, flutning og nýtslu av evnum og tilfari, herundir um: 1) serliga merking av evnum og tilfari, ið nýtt verða í arbeiði ella innpakking,
2) skyldu til at seta í verk heilsufrøðiligar mátingar av luftdálking,
3) fráboðan um evni og tilfar við skyldu til ávísing um viðurskifti, sum hava týdning fyri metan um, hvussu vandamikið evnið ella tilfarið er,
4) at evni ella tilfar, ið kann vera vandamikið ella á annan hátt kann minka um trygdina og heilsustøðuna, ikki má nýtast, um hetta kann skiftast um við eitt vandaleyst, minni vandamikið ella minni ørkymlandi evni ella tilfar,
5) at evni ella tilfar, ið kunnu vera vandamikil ella á annan hátt kunnu minka um trygdina og heilsustøðuna, ikki mugu nýtast til ávíst endamál ella innan serligt øki, áðrenn Arbeiðseftirlitsins góðkenning fyriliggur,
6) at tøknilig databløð og líkn. frá framleiðara og innflytara av evni og tilfari skulu innihalda allar upplýsingar um evnið ella tilfarið og somuleiðis um ta ávirkan, hetta kann hava á trygdina og heilsustøðuna í arbeiðsumhvørvinum,
7) um brúkaravegleiðing frá útvegamonnum og arbeiðsgevarum.
Stk. 2. Landsstýrismaðurin kann áseta reglur um bann móti framleiðslu, innflyting og nýtslu av evnum og tilfari, ið kunnu vera vandamikil fyri ella minka um trygdina og heilsustøðuna.
Stk. 3. Í reglunum um evni og tilfar kunnu nýtast normar og fyrisett mát, tá tað er týðiliga tilskilað, hvørji hesi eru, herundir eisini við dagfesting.
Stk. 4. Arbeiðseftirlitið ásetir markvirði fyri evni og tilfar, og eisini eitt yvirlit yvir evni og tilfar, ið verða hildin at vera vandamikil ella minka um trygdina og heilsustøðuna.
Hvíldartíð og frísamdøgur
§ 42. Arbeiðstíðin skal skipast soleiðis, at í hvørjum samdøgri, roknað frá tí at arbeiðið byrjar, skulu arbeiðsfólk hava eina hvíldartíð, ið er minst 11 samfeldar tímar.
Stk. 2. Hvíldartíðin kann minkast til í minsta lagi 8 tímar í: 1) arbeiði í fiskavirkjum í háveiðitíðini,
2) árstíðarbundnum arbeiði í byggi- og verkayrki,
3) vaktarskifti á virkjum, sum hava vaktarskipan, tá partarnir á arbeiðsmarknaðinum semjast um tað,
4) inn- og uppskiping og tørvandi arbeiði, sum hartil hoyrir, so sum goymslu og pakkhúsarbeiði, og
5) arbeiði í landbúnaðinum.
§ 43. Arbeiðsfólk mugu ikki regluliga arbeiða sunnu- og halgidagssamdøgur, uttan so at halgidagsarbeiðið er til samfelagsins frama ella er neyðugt fyri at varðveita virðir.
Halgidagssamdøgur skulu liggja innan fyri tíðarskeiðið frá kl. 22.00 kvøldið fyri halguna til kl. 08.00 morgunin eftir halguna.
Stk. 2. Sum endurgjald fyri mista frítíð, orsakað av regluligum sunnudagsarbeiði, hava arbeiðsfólk rætt til aðra samfelda frítíð innan fyri eina viku, við at samsvarandi tal av arbeiðstímum dettur burtur.
§ 44. Tá náttúruviðurskifti, vanlukkur, maskinbrek e.t. koma óvart á, og hava við sær, at ólag kemur í raksturin á virkinum, kunnu frávik gerast frá §§ 42 og 43 í tann mun, tað er avgerandi neyðugt, til regluligur rakstur aftur er fingin í lag. Frávikið skal skrivast í eftirlitsbókina ella annað líknandi skjal sbrt. § 60.
§ 45. Frávik frá §§ 42-44 kunnu verða loyvd av Arbeiðseftirlitinum, tá: 1) útinnan av arbeiðinum ella arbeiðið er av slíkum slagi, at tað ikki kann útsetast, ella
2) at serligir arbeiðshættir gera frávik rímilig.
Stk. 2. Frávik frá einari einstakari hvíldartíð ella einum einstøkum frísamdøgri kann í hesum føri verða gjørt, uttan at ein frammanundan hevur fingið loyvi til tess, um tað hevur ikki borið til at útvega nevnda loyvi í rættari tíð. Frávikið skal skjótast møguligt skrivliga fráboðast Arbeiðseftirlitinum við avriti til trygdarumboð/álitisfólk.
Stk. 3. Frávik kunnu við avtalu millum avvarðandi arbeiðsgevarafelag og løntakarafelag verða gjørd í lógarinnar ásetingum um hvíldartíð og frísamdøgur. Nevndu avtalur hava bert gildi, um tær eru góðkendar av Arbeiðseftirlitinum.
Stk. 4. Fyri fakøki ella serligar arbeiðsgreinar, har serligar umstøður gera tað neyðugt, hevur landsstýrismaðurin heimild at gera frávik frá ásetingum lógarinnar um hvíldartíð og frísamdøgur.
§ 46. Ásetingar í lógarinnar §§ 42 og 43 kunnu, um tað verður hildið neyðugt, frávíkjast fyri: 1) persónar í hægri størvum, sum bert ella fyri ein stóran part útinna leiðandi arbeiði, og ikki hava skyldu til, hvat arbeiðstíðini viðvíkur, at fylgja teimum reglum, ið eru galdandi fyri tey arbeiðsfólk, teir skulu leiða, og ikki arbeiða eftir nakrari fastari skipan,
2) persónar í leiðandi størvum, ið vegna serkunnleika ella líknandi viðurskifti hava eitt serligt sjálvstøðugt starv, og
3) umboðssølufólk, ið hava arbeiði sítt uttan fyri tað fasta arbeiðsplássið á virkinum.
§ 47. Fyri arbeiði, sum í serligan mun kunnu vera vandamikil fyri trygd og heilsu, hevur landsstýrismaðurin heimild til at áseta reglur um avmarkaða arbeiðstíð.
Børn og ung undir 18 ár
§ 48. Børn, ið ikki eru fylt 14 ár, mugu ikki hava vinnuligt arbeiði. Undantikið er tó lættari hjálpararbeiði 2 tímar um dagin. Viðvíkjandi børnum, sum hoyra til húski arbeiðsgevarans, so eru hesar reglur bert galdandi, tá tað snýr seg um arbeiði við tøkniligum útbúnaði, maskinum, hjálpartólum og tilfari ella evnum, ið kunnu vera vandamikil fyri tey.
Stk. 2. Landsstýrismaðurin kann áseta reglur um hægri aldursmark enn 14 ár fyri arbeiði, sum er av slíkum slag, ella tá umstøðurnar eru soleiðis, at arbeiðið kann vera vandamikið fyri trygdina, heilsuna og menningina av teimum ungu.
Stk. 3. Annars kann landsstýrismaðurin áseta reglur um, at børn yngri enn 14 ár kunnu hava lættari, vinnuligt arbeiði.
§ 49. Arbeiðstíðin fyri ungfólk, sum eru yngri enn 18 ár, má í vanligum førum ikki fara út um ta vanligu arbeiðstíðina fyri vaksin, sum arbeiða innan somu yrkisgrein.
Stk. 2. Ung mugu ikki arbeiða meira enn 10 tímar íalt um dagin. Arbeiðstíðin skal vera í einum, avbrotin av hóskandi mat- og hvíldartíðum.
Stk. 3. Landsstýrismaðurin kann áseta serligar reglur um, í hvønn mun ung, sum eru yngri enn 18 ár, kunnu arbeiða meira enn ta vanligu arbeiðstíðina innan viðkomandi yrkisgrein.
§ 50. Ungfólk, ið ikki eru fylt 18 ár, skulu hava eina samlaða hvíldartíð, sum er í minsta lagi 12 tímar um samdøgrið.
Stk. 2. Nevnda hvíldartíð skal vanliga fevna um tíðarskeiðið millum kl. 22.00 á kvøldi og kl. 05.00 á morgni.
Stk. 3. Fyri serlig yrki og arbeiðsøki, har umstøðurnar gera hetta neyðugt ella ynskiligt, kann landsstýrismaðurin áseta serligar reglur um longda hvíldartíð og nær í samdøgrinum, henda skal vera.
Læknakanningar v.m.
§ 51. Fyri virkir, fak, faklig øki ella aðrar bólkar av arbeiðsfólki, hvørs arbeiði kann hava við sær heilsuvanda, kann landsstýrismaðurin áseta reglur um: 1) at arbeiðsfólkið skal kannast av lækna, áðrenn tey taka við starvi, meðan tey eru í starvi og eisini aftaná, at tey eru givin í starvinum, møguliga við regluligum læknakanningum,
2) at tað regluliga, ella í einstøkum føri, skulu gerast arbeiðsmedisinskar, arbeiðsheilsufrøðiligar kanningar ella aðrar kanningar av heilsuviðurskiftunum,
3) líknandi kanningar, við atliti til, at arbeiðið kann hava við sær vanda fyri trygd og heilsu.
Arbeiðsumhvørvisráðið
§ 52. Landsstýrismanninum verður heimilað at seta eitt arbeiðsumhvørvisráð við einum umboði fyri arbeiðarafeløgini, einum umboði fyri arbeiðsgevarafeløgini, einum umboði fyri handverkarafeløgini, einum umboði fyri handverksmeistarafeløgini, einum umboði fyri løntakarar innan skrivstovu- og krambúðaryrkið, einum umboði fyri arbeiðsgevarar innan skrivstovu- og krambúðaryrkið og stjóranum fyri Arbeiðseftirlitið, ið er formaður ráðsins.
Stk. 2. Landsstýrismaðurin tilnevnir umboðini og sama tal av tiltaksumboðum fyri eitt 4 ára starvsskeið.
Stk. 3. Landsstýrismanninum verður heimilað at seta nærri reglur fyri virki ráðsins.
Stk. 4. Arbeiðsumhvørvisráðið skal hava allar kunngerðir, sum við heimild í hesari lóg verða settar í gildi, til ummælis.
Arbeiðseftirlitið
§ 53. Stjórin á Arbeiðseftirlitinum hevur tað dagligu leiðsluna av stovninum.
§ 54. Uppgávurnar hjá Arbeiðseftirlitinum eru, í spurningum um arbeiðsumhvørvi, at: 1) vegleiða virkjunum, pørtunum á arbeiðsmarknaðinum og almenninginum í spurningum, ið hava arbeiðsumhvørvisligan týdning,
2) hjálpa landsstýrismanninum við fyrireikingunum av reglunum sbrt. lógini,
3) áseta nærri fyriskipanir við heimild frá landsstýrismanninum,
4) kunna seg um teknisku og sosialu menningina í samfelagnum við atliti til at betra um arbeiðið, hvat trygd og heilsu í arbeiðsumhvørvinum viðvíkur,
5) viðgera ætlanir til framleiðsluhættir, arbeiðspláss, tøknilig hjálpartól v.m., evni og tilfar og geva loyvi, sum eru í samsvari við lógina ella fyrisitingarligar reglur,
6) ansa eftir, at lógin og tær fyrisetingar, sum verða gjørdar við heimild í lógini, verða hildnar.
§ 55. Landsstýrismaðurin kann geva stjóranum fyri Arbeiðseftirlitinum heimildir, sum sambært lógini hoyra undir landsstýrismannin.
§ 56. Landsstýrismaðurin kann gera av, at eitt nærri avmarkað arbeiðsøki hjá Arbeiðseftirlitinum verður lagt til aðrar almennar myndugleikar ella privatan stovn. Landsstýrismaðurin kann eisini gera av, í hvønn mun Arbeiðseftirlitið skal hava eftirlit við hesum.
Stk. 2. Landsstýrismaðurin kann áseta reglur um góðkenning av royndunum ella øðrum próvtilfari, sum vísir, at reglurnar um trygd og heilsu verða fylgdar.
Stk. 3. Arbeiðseftirlitið krevur inn gjøld fyri sínar tænastur. Hesi gjøld skulu góðkennast av landsstýrismanninum og kunna krevjast inn við panting.
§ 57. Landsstýrismaðurin kann áseta reglur um fráboðanarskyldu av arbeiðsvanlukkum, eitringum, vinnuligum sjúkum og øðrum viðurskiftum av arbeiðsumhvørvisligum týdningi.
Stk. 2. Tann, sum í arbeiði sínum fyri tað almenna, ella tann, ið fyri tað almenna umboðar onkran stovn og fær kunnleika um viðurskifti, sum bróta fyrisetingarnar í hesi lóg ella teimum reglum, sum við heimild í hesi lóg eru lýstar at galda, skal uttan dvøl boða Arbeiðseftirlitinum frá hesum.
Stk. 3. Verður ein lækni varugur við, ella fær frænir av, at onkur í arbeiði sínum hevur verið fyri skaðiligum árinum, skal hann beinanvegin siga Arbeiðseftirlitinum frá hesum. Landsstýrismaðurin í arbeiðsmarknaðarmálum kann áseta nærri reglur um hetta.
§ 58. Øll, sum sambært lógini hava álagdar skyldur, skulu eftir áheitan geva Arbeiðseftirlitinum allar upplýsingar, ið neyðugar eru fyri virkið hjá eftirlitinum.
Stk. 2. Eftirlitsfólk hjá Arbeiðseftirlitinum hava til eina og hvørja tíð myndugleika til uttan rættarúrskurð at kanna almenn og privat virki, tó treytað av, at tey kunna prógva, hvørji tey eru. Um neyðugt, hjálpir løgreglan í hesum sambandi til.
Stk. 3. Eftirlitsfólkini hjá Arbeiðseftirlitinum kunnu eisini uttan rættarúrskurð krevja atkomilig skjøl útflýggjað, taka fotomyndir og taka ávísar royndir til nærri kanningar. Arbeiðsgevarin ella umboðsmaður hansara skulu hava fráboðan um hetta.
§ 59. Arbeiðseftirlitið kann krevja, at viðurskifti, ið ikki eru í samsvari við lógarinnar reglur, ella avgerðir, sum tiknar eru við heimild í lógini, beinanvegin ella áðrenn eina av Arbeiðseftirlitinum ásetta freist verða fingin í rættlag.
Stk. 2. Um Arbeiðseftirlitið heldur tað vera neyðugt at byrgja fyri munandi og hóttandi vanda fyri trygdini og heilsuni hjá arbeiðsfólki ella øðrum, kann Arbeiðseftirlitið krevja, at nevndi vandi beinanvegin verður beindur burtur, herundir: 1) at arbeiðsfólkini beinanvegin rýma úr vandaøkinum,
2) at øll nýtsla av einum tøkniligum hjálpartóli, av evnum og tilfari, beinanvegin verður steðgað, og
3) at alt arbeiði á nevnda øki verður steðgað.
Stk. 3. Stjórin fyri Arbeiðseftirlitið kann krevja, at tann, ið útflýggjar ella marknaðarførir tøknilig hjálpartól, persónliga verndarútgerð ella evni og tilfar, sum, hóast hesi verða nýtt sum fyriskrivað, kortini vísa seg at vera til ampa fyri trygd og heilsu, skal síggja til, at neyðug tiltøk verða framd, so sleppast kann undan hesum.
Tað kann soleiðis krevjast: 1) at útflýggingin ella marknaðarføringin verður steðgað,
2) at viðkomandi tøkniliga hjálpartólið, persónliga verndarútgerðin ella evni og tilfar verða afturkallað frá marknaðinum.
§ 60. Arbeiðsgevarin skal, tá ið Arbeiðseftirlitið krevur tað, síggja til, at ein eftirlitsbók er til taks á hvørjum arbeiðsplássi. Eftirlitið skal her føra viðmerkingar um útint eftirlit, og skulu eftirlitsfrágreiðingar og annars øll skrivlig boð frá Arbeiðseftirlitinum goymast her. Arbeiðseftirlitið ásetir annars, hvussu eftirlitsbókin skal nýtast og goymast.
§ 61. Eftirlitsfólk hjá Arbeiðseftirlitinum mugu ikki geva arbeiðsgevara ella umboðsmanni hansara upplýsingar um, at ein eftirlitsvitjan er gjørd orsakað av eini kæru.
§ 62. Landsstýrismaðurin kann áseta nærri reglur um samstarvið millum Arbeiðseftirlitið og aðrar almennar myndugleikar.
Kærur
§ 63. 1) Avgerðir, tiknar eftir hesi lóg ella eftir reglum, settar við heimild í lógini, kunnu kærast til Vinnukærunevndina.
Revsing
§ 64. Um ikki hægri revsing er heimilað sambært aðrari lóggávu, verður við bót, hefti ella fongsli í upp til eitt ár hann revsaður, ið: 1) fremur brot á §§ 11-18, stk. 1, §§ 21-30, § 33, stk. 1, § 34, stk. 1, § 36, stk. 1, § 38, stk. 1, § 40, stk. 1, § 57, stk. 2 og 3, § 58, stk. 1, og § 60,
2) letur arbeiði útinna, ið stríðir móti ásetingunum í kap. 8 og 9, leiðir ella hevur eftirlit við slíkum arbeiði ella útinnir arbeiði, ið stríðir ímóti kap. 8,
3) ikki ger eftir boðum, givin eftir § 59, ella
4) letur vera við at geva upplýsingar eftir § 18, stk. 2.
Stk. 2. § 23 í revsilógini um medvirkan er eisini galdandi fyri revsiábyrgdina, sum nevnd er í stk. 1.
§ 65. Fyri brot á §§ 11-13, § 34, stk. 1, § 38, stk. 1, og § 40, stk. 1, umframt viðurskifti, sum eru fevnd av § 64, stk. 1, nr. 2 og 3, kann arbeiðsgevarin verða sektaður við bót, sjálvt um brotið ikki kann roknast gjørt við vilja ella ósketni.
§ 66. Í ásetingunum, sum eru lýstar galdandi sambært hesi lóg, kunna ásetast reglur um bøtur fyri brot á ásetingarnar og boð ella bann, sum eru sett eftir ásetingunum. Eisini kann ásetast, at ein arbeiðsgevari kann sektast við bót fyri brot á ásetingar, boð ella bann, sum frammanfyri nevnt, sjálvt um brotið ikki kann roknast gjørt við vilja ella av ósketni.
§ 67. Sekt sambært § 65 og § 66, 2. punktum, kann ikki áleggjast virkisleiðarum og øðrum sbrt. § 19.
§ 68. Fyri brot, sum verða framd av løgfrøðiligum persóni, sum t.d. partafelagi ella lutafelagi, kann tann løgfrøðiligi persónurin verða sektaður sum slíkur.
Stk. 2. Er brotið framt av landinum, einari kommunu ella kommunalum felagsskapi, kann landið, kommunan ella kommunali felagsskapurin verða sektað.
§ 69. Tá ung undir 18 ár verða sett í arbeiði, sum er í stríð við reglurnar í hesi lóg ella tær ásetingar, sum eru lýstar at galda eftir hesi lóg, kann tann, sum hevur foreldramyndugleikan, verða sektaður, um so er, at viðkomandi er vitandi um, at arbeiðið er farið fram.
Gildi og fyribilsreglur
§ 70. Henda lóg kemur í gildi 1. juni 2000, og samstundis fer úr gildi løgtingslóg nr. 58 frá 24. mai 1974 um arbeiðaravernd.
Stk. 2. Reglur, sum eru settar við heimild í løgtingslóg nr. 58 frá 24. mai 1974 um arbeiðaravernd við seinni broytingum, verða framvegis galdandi við teimum í hesi lóg fylgjandi broytingum, til tær verða settar úr gildi, ella til tær verða avloystar av reglum, settar við heimild í hesi lóg.
Tórshavn, 11. mai 2000
Anfinn Kallsberg (sign.)
løgmaður
--------------------------------------------------------------------------------
Endanotur
1) Broytt við løgtingslóg nr. 18 frá 8. mai 2008, har § 19 er soljóðandi:"Stk. 1. Henda løgtingslóg kemur í gildi dagin eftir, at hon er kunngjørd. Stk. 2. Kærumál, sum eru reist, tá henda løgtingdslógin kemur gildi, verða viðgjørd av kærumyndugleikanum eftir galdandi lóggávu, áðrenn henda lógin kom í gildi."


text:
Orð: Ókendur
Lag: Adrian Valerius
Týtt: Árni av Reyni
Vit biðja teg, Harri, at signa títt fylgi,
tú veitir oss syndugum mátt tín á jørð.
Lat náðisól rísa, veg teim øllum vísa,
ið burtur eru vilst, úr vanda tey før.
Tú leiðir oss, Harri, at lindini reinu,
tú ljósið títt kveikir við himnanna stól.
Um kámt er á vegi, brátt lýsir av degi,
tú breiðir út tín favn og veitir oss skjól.
Vit takka tær, Harri, tú lívgar og grøðir
og verjir í ódnum títt fylgi hvørt stig,
úr fjøtrum og bondum nú loyst av tínum hondum,
tín hjálp er okkum nær, á Gud, veit oss frið.
Veit oss tín frið.


text:
Svimjisambandið hevur í dag fingið váttan frá evropeiska svimjisambandinum LEN, at Dan Hjelm er á listanum yvir svimjidómarar á Evropeisku Leikum 2015, sum verða í Baku í Azerbaijan í summar. Og Dan hevur eisini sjálvur fingið heilsan úr Baku, har tey ynskja honum tillukku við heiðrinum.
Hetta er rættiliga stórt fyri føroyska svimjing, at ein av okkara dómarum soleiðis sleppur framat á hesum fyrsta evropeiska OL, og tað enntá undir føroyskum flaggi.
Dan Hjelm hevur fyrr roynt seg í evropeiskum høpi, tá ið hann og Elin Matras í desember 2013 umboðaðu Føroyar sum svimjidómarar á evropameistarastevnuni á stuttgeil.
Afturat teimum hava vit Jon Hestoy sum er vanur at døma á altjóða open water stevnum, umframt sum limur í teknisku nevndum LEN og FINA at hava aðrar uppgávur innan fyrisiting av open water stevnum. Jon var nú seinast trygdarumboð hjá FINA, á open water stevnu í Argentina í ár.


text:
Vilmund Jacobsen 25.09.2017 (15:58)
Á Skálafjørð við springarum
Í løtuni eru einir 8-9 bátar hjá tveimum bólkum av springarum í Nólsoyarfirði.
Jón Johansen, grindaformaður, er við í rakstrinum úti í fjørðinum, og hann sigur, at boðini úr Havn eru, at springararnir skulu ikki haldast til í Sandágerði.
- Vit hava havt samband við grindaformenn á Skálafjørðinum, og avgjørt er at royna at reka springararnar inn á Skálafjørð og halda teimum til har.
Jón Johansen sigur, at í fyrstani varð hildið, at talan var um einar 150-200 springarar í einum bólki, men síðan er bólkurin líka sum farin í tvey.
Grindaformaðurin sigur, at Nólsoyarfjørður í løtuni rekur suður, og tí noyðast teir líka sum at trýsta bólkarnar norður gjøgnum fjørðin.
- Vit hava framvegis fatur í báðum bólkunum, nú vit nærkast Skansagrynnuni, og vit vóna, at tað fer at eydnast at halda saman upp á bólkarnar norðureftir, sigur Jón Johansen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
HALLELUJA
Hóast eg telji meg sjálvan millum kritikarar landsins, haldi eg meg ikki teljast millum grenj landsins.
Hóast nógv er at finnast at, so kann eg dagliga undrast yvir hvussu væl vit hava fingið samfelagið at hanga saman – vit fáu tandur úti á hesum naknu klettunum. Satt at siga haldi eg tað vera eitt av teimum heilt stóru búskaparligu og samfelagsligu undrunum, sum eru at finna yvirhøvur.
Oyggjasamfeløgini eru nógv í tali – bæði tey fjarskotnu í Kyrrahavinum og Indiska Havinum. Og so eru tað oyggjasamfeløgini fram við strendur heimsins. Summi sjálvstøðug oyggjaríki, eins og Fiji og Tonga, summi sjálvstýrandi, eins og Føroyar og Guernsey. Og so onnur assimilerað í meginlandið bæði búskaparliga, mentunnarliga og samfelagsliga í aðrar mátar, eins og Gotland og Hetland.
So tað at vera pinkalítið oyggjaland er einki bragd.
Men at vera so væl skipað, so væl mentað, demokratiskt við fult tryggjaðum mannarætti, og so búskaparliga ríkt – sí, tað er eitt bragd.
Subscribe to: Posts (Atom)


text:
At kunna seg aftureftir
Venjingin verður gjørd á staði við ongari ferðslu.
Henda venjingin lærir barnið at kunna seg aftureftir í ferðsluni uttan at missa javnvágina.
Tekna við kriti tvær javnfjarar linjur á asfaltið. Fjarstøðan millum linjurnar skal vera um 40 cm. Barnið skal nú súkkla millum linjurnar, hyggja um økslina aftureftir og samstundis halda seg millum linjurnar.
Statt sjálv/ur aftanfyri barnið á súkkluni, og vís barninum skiftandi lutir, t.d. leiku. Hvørja ferð barnið hevur hugt aftur um seg, skal tað siga, hvat leika tú hevði í hondini.


text:
Promillumark
Promillumarkið í Føroyum hevur síðan 2009 verið 0,2. Tað merkir, at um tú hevur smakkað tær á, eigur tú ikki at koyra bil. Orsøkin til, at markið ikki er sett á 0,0, er, at ávís sløg av heilivági og matur kunnu innihalda eitt vet av rúsdrekka og tískil ávirka promilluna.
Rúsdrekka hevur stóra ávirkan á vandan fyri ferðsluvanlukku. Hevur bilførarin smakkað sær á, verða m.a. sansir, rørslur og førleikar ávirkað at kalla beinanvegin.
Soleiðis ávirkar rúsdrekka likamið
Rúsdrekkakoyring í Føroyum
Kanningar vísa, at flestallir føroyingar siga seg taka frástøðu frá rúsdrekkakoyring. Hagtøl hjá løgregluni vísa, at síðan promillumarkið varð flutt niður á 0,2 í 2009, er talið á teimum, ið eru tikin fyri rúsdrekkakoyring, lækkað munandi. Talvan niðanfyri vísir gongdina síðani 2005 (Kelda: www.politi.fo).
Hóast talið er lækkandi, vórðu í 2014 í miðal tikin tvey fólk um vikuna fyri rúsdrekkakoyring. Vandin lúrir sostatt á føroysku vegunum, og rúsdrekkakoyring er framvegis ein hóttan móti ferðslutrygdini.


text:
Sundalagsstevnan í Kollafirði 2012
Til róðrarfeløgini
Hervið bjóða vit øllum luttakandi róðrarfeløgum vælkomin á Sundalagsstevnu í Kollafirði 16. juni 2012.
Barnaróðurin byrjar kl. 1300, og skulu bátarnir í hesum róðrum møta á havnalagnum við dráttin í seinasta lagi kl. 1200.
FM-róðurin byrjar kl. 1500, og skulu bátarnir í hesum róðrum møta á havnalagnum við dráttin í seinasta lagi kl. 1400.
Bátarnir skulu setast niðanfyri Atlanticpane (víst á viðlagda kortinum). Ábyrgdarfólk verða á staðnum, sum vísa á plássini til bátastøddirnar.
Róðrarfólk, bilførarar til bátarnar og hjálparfólk hjá manningunum verða boðin til suppu í matarhøllini á kryvjivirkinum hjá Bakkafrost.
Steyp og heiðursmerkir verða handaði við málið eftir róðurin.Tey feløg, sum hava ferðasteyp í varðveitslu, verða biðin u, at hava tey við at lata hjálparfólkinum við dráttin.
./. Hjálagt er kort yvir róðrarøkið
Heitt verður á feløgini um at bera upplýsingarnar víðari til róðrarfólkið og bilførarar.
Við róðrarkvøðu
v/Kollafjarðat Ítróttarfelag
Hallgrím Hansen
tlf. 222860


text:
Hetta var nakað sum eg frætti sum slatur á kantinum í Kastrup í vikuskiftinum. Eftir øllum at døma velur danska svimjisambandið ikki at senda nakran til Nordisk UngdomsMesterskaber í Finnlandi í august, tí tey ikki vilja at so ung skulu svimja árið runt.
Donsku svimjifeløgini byrja (sum tey føroysku) venjingina aftur í august mánaða, og kapping fyrst í august merkir tí at 12-13 ára gamlar gentur onga feriu fáa yvirhøvur. Tey hava longri svimjiár enn vit í Føroyum, men tó so allíkavæl 3-5 vikurs summarferia.
Persónliga eri eg fyri at svimjiárið nøkulunda fylgir skúlaárið, men allíkavæl gevur pláss fyri eitt sindur av feriu. Tí so sunt og skeg er tað hóast alt ikki at svimja, um man skal svimja allatíð 🙂


text:
Orð: Hans Andrias Djurhuus
Lag: Regin Dahl
Nú, Kristin, Kristin Háberg, eg meini, lágt tú liggur –
í ørviti, við stillum eygum beint í loft tú hyggur.
Í munnklovanum, gamli mín – har situr storkin sveiti,
men tú veitst einki, tú sært bara skógarnar á Haiti.
Tú sært ta bjørtu tropusól »hitt stilla havið« roða
og sveipa brand og koparlit um bergið Mauna Loa,
sært Yangtsekiang og Saluen í summardreymi brosa,
har eystanfyri liggur hon, hin vakra oyggj Formosa.
Tú sært Shanghai, tú sært Bombay, og við Port Said tú flaggar,
har maður úr Arabiu sær at Kairo raggar,
og summarlýðka, stjørnuglæma eru tínir vinir. –
Brátt í Messina ankrar tú og etur appilsinir.
Tú siglir til Brasiliu og Hornið aftur rundar,
har brýtur illa, mangt eitt skip er farið har til grundar.
Men tú, tú kennir leiðina, tú hevur ongan vanda –
og royndir menn og djarvir menn, teir ganga tær til handa.
Og Kristin, Kristin Háberg – brátt brýtur deyðans bylgja,
her mást tú sigla einsamallur – her kann eingin fylgja.
Á tropunátt í bláum lofti blankar stjørnur glógva,
og millum pálmaklæddar oyggjar – har er gott at rógva.


text:
Ingi Samuelsen
21.04.2017 - 18:18
Tíðindi > Uttanlands > Politikkur
Skottilburðurin á Champs Elysees í gjár hevur sett ein tálmara á seinasta dagin í franska valstríðnum í dag. Tilburðurin hevur sostatt eisini økt óvissuna um úrslitið av valinum, sum verður sunnudagin, skrivar Ritzau.
Miðpolittikarin Emmanuel Macron, ið hevur stovnað eina fólksliga rørslu miðskeiðis á politiska vígvøllinum, hevur til tað síðsta varðveitt sína leiðslu í veljarakanningunum.
Marine Le Pen frá fremmandafíggindaliga Front National stendur til at fáa næstflestar atkvøður.
Nógv bendir sostatt á, at tað verða tey bæði, sum koma víðari til annað og avgerandi valumfarið 7. mai.
Men valgranskarar og politiskir eygleiðarar vísa á, at illa ber til at spáa um úrslitið av valinum, tí forsetavalevnini liggja so jøvn.
Le Pen hevur gjørt tilflyting og trygd til høvuðsevni í sínum valstríði. Hon heitir á stjørnina um í stundini at vísa allar útlendingar av landinum, sum eru undir eftirliti av fregnartænastuni. Hon legði afturat, at øll markaeftirlit eiga at verða sett uppaftur.
Eisini konservativa valevnið, François Fillon, tók hetta evnið upp á seinasta stríðsdegi í dag.
- Stríðið móti ’islamitiskum harðræði’ sigur at hava hægstu raðfesting hjá komandi forseta Fraklands, segði Fillon og legði afturat:
- Tað eru vit ella tey...
Macron segði í einum aftursvari til Le Pen, at onki er so einfalt, sum hon ger tað til at vera.
- Eg havi hoyrt madame Le Pen siga, at forðað kundi verið fyri hesum álopum. Men tað ber ikki til at burturbeina vandan. Ein og hvør, sum sigur tað, er bæði ábyrgdarleysur og svikafullur, segði Macron við RTL-útvarpsstøðina.
Bæði Fillon og Jan-Luc Mélenchon, ið liggur til vinstru fyri Sosialistarnar, hava havt framgongd í veljarakanningunum hesa seinastu vikuna, og hava minkað um frástøðuna til valevnini, sum liggja á odda.
Í eini kanning hjá Elabe, sum BFM kunngjørdi í dag, stendur Macron til at vinna annað umfar móti Le Pen við 65 prosentum móti 35.
Kanningin vísir, at Macron vinnur fyrsta valumfar við 24 prosentum móti 21,5 til Le Pen. Fillon stendur til at fáa 20 prosent og Mélenchon 19,5.


text:
27.11.13
Grafisk bundin troyggja
Eg havi verið forlipt í troyggjuni omanfyri frá tá eg sá hana á blogginum hjá Elin Kling. Serliga dámar mær litirnir, og eg havi ein veikleika fyri slíkum grafiskum samansetingum. Troyggjan er frá merkinum Sportmax.
Fyri skjótt tveimum árum síðani bant eg troyggjuna omanfyri sum eg havi brúkt nógv og verið serstakliga glað fyri. Eg bant troyggjuna við útgangsstøði í eini uppskrift úr einum blaði hjá mammu frá 80unum blandað við gefühl.
Eg hugsi um at brúka sama framferðarhátt sum omanfyri og binda mær eina troyggju við somu litum og grafiskum mynstri sum Sportmax troyggjan. Munurin millum inspiratión og plagiat er hárfínur, men í hesum føri himprist eg ikki um at fara í gongd við ætlanina. Hon fer aldrin at gerast eins vøkur og fullkomin sum Sportmax troyggjan, men hon verður allarhelst góð til gerandisbrúk.
Labels: Solveig
Subscribe to: Post Comments (Atom)


text:
Vísandi til §14 í høvuðssáttmálanum og ásannandi at arbeiðsmynstur, sløg av arbeiði og neyðugar dygdir alsamt broytast, eru partarnir komnir ásamt um at gera hendan serarbeiðarasáttmála til tess at tryggja eina skikkaða arbeiðsmegi fyri serstøk arbeiði og ein meira liðiligan arbeiðsmarknað.
§ 1
Fyri handlig arbeiðir, sum ikki eru serliga nevnd í §1 til 4 í høvuðssáttmálanum, og sum krevja venjing og útbúgving, eru hesi fevnd av serarbeiðarasáttmálanum.
Hópframleiðsla av betonelementum, aluminiums- og plastvindeygum, pakkitilfari, rútaglasi, glastrevjulutum og bygningselementum.
Montering av stál-, beton- og timburelementum og onnur monteringsarbeiðir. Uppsetan av stilladsum. Áleggjan av takpappi og gólvbelegningi.
Forskalling við kasettuformum, uppsetan av kantsteinum og áleggjan av betongflísum, legging av kloakkrørum.
Arbeiði í timburhandlum við rammusagum, høvlum, plátusagum, kantfresarum og rundsagum í samband við tilgerð av plátum og timbri til útflýggjan.
Viðlíkahald, umvælingar og stillingar av amboðum og maskinum.
§ 2
Lønin fyri frammanfyri nevndu arbeiðir verður ásett soleiðis:
Tímaløn 1. árið - ið verður at rokna sum yrkisvenjing: Sambært §1a.
Tímaløn 2. árið og síðan - við yrkisvenjing sb. arbeiðsgevaraváttan: Sambært §1a +2,06 % av tímalønini.
Fastløntir serarbeiðarar við yrkisvenjing verða løntir sambært §1a +2,06 % av tímalønini ferðir 173,33 tímar um mánaðin.
Aldursmarkið fyri at byrja yrkisvenjing er 18 ár.


text:
Í útvarpstíðindunum hjá Kringvarpinum – mótmæli móti Huawei
16.05.2016 gjørdi KvF útvarpssamrøðu við form. í Erbylgjufelagnum, í samband við, at Erbylgjufelagið var farið undir innsavnan av undirskriftum ímóti, at Føroyar eru vornar testøkið hjá kinesisku telefyritøkuni Huawei.
Morgunsendingin á Rás 2 – Erbylgjufelagið eitt ár
22. oktober 2012 var formaðurin í Erbylgjufelagnum gestur í morgunsendingini á Rás 2 í samband við, at felagið varð 1 ár. Samrøðan kemur m.a. inn á orsøkina til at felagið bleiv sett á stovn, hvørja ávirkan felagið hevur havt, og at fleiri føroyingar hava skift frá Wi-Fi yvir til HomePlug (dLAN) heima við hús.
Sendingin Góðanmorgun Føroyar í Kringvarpinum
Rakul Gudjónsson og Janus Guttesen úr Erbylgjufelagnum vóru gestir hjá Vár Jacobsen 10. apríl 2012. Trýst á fyri at lurta.
Morgunsendingin á Rás 2
23. september 2011 var Janus D. Guttesen gestur í morgunsendingini hjá Rás 2. Evni var mikrobylgjudálking og vertir vóru Eyðfinn Drewsen og Heri Simonsen.
DR Radio: Kan stråling fra mobilmaster måske være farligt?
Vibeke Frøkjær Jensen
Vibeke, seniorgranskari á DTU, Jørgen, villaeigari og Vagn, geislakonsulentur, eru í hesi sendingini um fartelefonmastrar og fartelefonir.
Vibeke viðger m.a. nógv umtalaðu donsku Cohort kanningina um mobilbrúk og krabbamein. Hon ávísir, hví kanningin ikki kann brúkast – hóast Sundhedsstyrelsen við kanningini í hond í 2011 segði, at tað endaliga er staðfest, at fólk ikki verða sjúk av at tosa í fartelefon. Áhugaverd sending.
Send 10. okt. 2012


text:
1.steypakapping í amboðsfimleiki verður um vikuskifti 4 & 5.februar í Bylgjuni í
Runavík.
Til kappingina koma pinkur, smágentur, gentur, kvinnuunglingar, kvinnur,
piltar, smádreingir, dreingir, mansunglingar og menn at kappast.
Amboðini í kappast verður í til 1.steypakapping eru:
Kvinnusíðan: Forskotin barra og lop
Mannfólkasíðan: Gólv, P.barr og Rekk
Skráin fyri kappingina er hendan:
Leygardagin 4.februar 2017:
Kl.10.00 – 1.steypakapping fyri Pinkur og piltar
Kl.14.30 – 1.steypakapping fyri smágentr, gentir og smádreingir
Sunnudagin 5.februar 2017:
Kl.13.00 – 1.steypakapping fyri kvinnuunglingar, kvinnur, dreingir,
mansunglingar og menn
Til kappingina eru íðkarar úr Havnar Fimleikafelag, Klaksvíkar
Fimleikafelag, Fimleikafelagnum Ljósinum og Fimleikafelagnum Støkk:
40 íðkarir hjá pinkum
11 íðkarar hjá piltum
19 íðkarir hjá smágentum
15 íðkarir hjá smádreingjum
10 íðkarir hjá gentum
7 íðkarir hjá dreingjum
7 íðkarir hjá kvinnuunglingum
5 íðkarir hjá mansunglingum
3 íðkarir hjá kvinnum
3 íðkarir hjá monum
2.steypakapping í amboðsfimleiki verður 25-26.februar 2017 í Fimi í Havn


text:
Ingi Samuelsen
09.08.2017 - 12:29
Ítróttur > Ítróttur > Frælsur ítróttur
Heimsmeistaraskapirnir í frælsari ítrótt, sum í hesum døgum verða hildnir í London, vórðu í gjárkvøldið raktir av eini gølu, tá vaktir forðaðu einum av favorittunum í 400 metra rennifinaluni atgongd til rennibreytina.
- Tey settu eina fellu fyri meg, og noktaðu mær atgongd, skrivaði rennarin Isaac Makwala úr Botswana á Facebook eftir hendingina.
Orsøkin til at rennarin úr Botswana ikki slapp at luttaka í finaluni er, at hann skuldi vera raktur av smittandi magasjúku.
Fleiri ítróttafólk á hotellinum, har Makwala býr, eru rakt av magasjúku. Og tí vildu læknarnir ikki loyva Makwala at luttaka í innleiðandi kappingunum á 200 metrum mánadagin, tí illgruni var um at hann eisini var raktur.
Hann hevði longu runnið seg í finaluna í 400 metrum, men nú verður róð fram undir, at altjóða sambandið fyri frælsan ítrótt, IAAF, hevur lagt forðingar fyri at hann skal sleppa við í finaluna í gjárkvøldið, fyri at tryggja suðurafrikanska rennaranum, Wayde van Niekerk, sigurin.
Makwala vísir aftur, at hann hevur verið sjúkur – heldur ikki er hann kannaður av læknum, sigur hann. Men sambært IAAF hava læknar staðfest ”smittandi sjúku” hjá Isaac Makwala undir eini læknakanning mánadagin, skrivar Ritzau.
Sum skilst er vanligt, at ítróttafólk fáa bann fyri at luttaka í kapping í 48 tímar, um slíkt verður staðfest.
Isaac Makwala var millum favorittarnar at vinna HM í 400 metra renning. Nú vann suðurafrikanski Wayde van Niekert uttan stórvegis trupulleikar.


text:
Orð og lag: Aage Samuelsen
Týtt: Kajfinn Hammer
1. Eg av Guð’ varð endurføddur,
á, hvat undur stórt tað var,
Hann er mín og nú eg hoyri Honum til.
Óndar maktir máttu víkja, men tað skilur ikki tú,
hetta undur fer upp um alt vit og skil.
Niðurlag: Ei er tað løgið, at ein lovsangur nú fyllir mína sál,
Guð Hann gav mær henda sangin,
gav mær Himmalin sum mál.
Hart eg rópi: Abba Faðir, tí at Hann mín arvur er!
Á, hvør náði, at Hann frelsti mína sál.
2. Gamli Ádam kemur til mín við sínum
kenda ‘neyðars eg’,
vísir mær hvørt fall og lógarinnar krøv.
Men eg honum burtur vísi, ei hans snildi vikar meg,
tí mín synd varð tváað av í dópsins grøv.
3. Hon er smøl hin leið, eg gangi,
hon ber niður, hon ber upp,
men eg veit, eg málið náa skal ein dag.
Hóast falskir brøður særa, er mítt hjarta fylt við frið,
halleluja, ein dag enda tekur tað.
4. Nú eg glaður Guði prísi, tí mítt eitt og alt Hann er,
eingin Himmalarvin frá mær taka kann.
Hann í vínhúsið meg leiddi og við gleði salvar meg,
eingin makt frá Honum nú meg skilja kann.
5. Tú, sum kennir teg so sviknan,
sum so veikur, sjúkur er’,
tú skalt vita, at Hann kæran hevur teg.
Hann so fegin tær vil hjálpa, lekja tað sum brotið er,
so tú syngja kanst á sigursongsins veg


text:
Orð og lag: Ókendur
Týtt úr enskum til danskt: D.J. Danielsen
Týtt úr donskum: Victor Danielsen
Upprunaheiti: Stå fast udi kampen for sandhed og ret
1. Statt stinnur í stríðnum um sannleik og rætt,
og Harrin skal greiða tín veg!
Og fjallið, tær forðar, skal hann gera slætt –
tí Jesus, hann vann fyri teg.
Niðurlag: Ja, Jesus, hann vann fyri teg,
ja, Jesus, hann vann fyri teg,
og sigra skalt tú, um tú lítur á hann,
sum á krossinum vann fyri teg.
2. Um ódnirnar ýla, um dimm er tín leið,
um sólin enn krógvaði seg,
so miss ikki mótið, Gud svíkur teg ei.
Tí Jesus, hann vann fyri teg!
3. Víst heimurin háða og spotta teg kann,
um tú velur sannleikans veg,
tey spottaðu Jesus og hataðu hann;
men Jesus, hann vann fyri teg.
4. Og teimum, ið enn ganga myrkursins veg
mót Helvitis pínu og neyð,
sig teimum frá honum, ið vann fyri teg!
Hann eisini vann fyri tey.
Niðurlag: Hann eisini vann fyri tey,
hann eisini vann fyri tey,
og tey sigra við, um tey líta á hann,
sum á krossinum vann fyri tey.


text:
Silgling verður í Heystfrítíðini samb ferðaætlanini hjá SSL. Fyrsti túrur verður 06 oktobur kl 18.00 av Sørvági.
Nú siglingin er liðug fyri summri 2017 vilja vit takka fyri tíðina.
Siglingin byrjar aftur 01 Maj 2018.
Føst sigling
Vit røkja siglingina fyri strandferðsluna til Mykinesar. Her á síðuni hevur tú møguleika at bíleggja pláss til rutusiglingina til Mykinesar.
Útferðir til Tindhólm og Mykinesar
Vit gera eisini útferðir til Mykinesar og Tindhólm. Hetta kanst tú lesa meira um við at fara undir túrar.


text:
Hesin teksturin hóskar væl at siga ella lesa fyri næmingunum. Lærarin eigur at hava lisið tekstin frammanundan, so hann kann liva seg inn í søguna. Gott er, um nýggj og torfør orð ella máliskur verða gjøgnumgingnar í flokkinum, áðrenn teksturin verður lisin upp ella endursagdur.
Teksturin er ætlaður at skapa eina djúpa hugsavnan og innliving í søguna. Hetta kann lærarin kanska gera við at sløkkja ljósið, tendra eitt kertuljós og møguliga biðja óstillar næmingar blunda og savna seg um at lurta.
Í námsætlanini fyri kristnikunnleika og átrúnað er krav, at eftir 2. flokk skulu næmingarnir duga at lurta eftir frásøgnum og søgum. Hetta skal venjast. Best er, um spurningar, prát og annað virksemi bíðar, til lærarin er liðugur at lesa ella siga frá.
Niðast á hesi síðuni eru uppskot til hugvekjandi samrøðu. Ikki er neyðugt at taka allar spurningarnar við í viðgerðina.
Anne Schjelderup hevur endurgivið søguna úr Gamla Testamenti við egnum orðum og tulkingum. Hetta er sostatt ikki beinleiðis frásøgn úr Bíbliuni.
1. Hvussu ber tað til, at tornarunnurin brádliga fór at brenna? Kann Gud fáa lutir at brenna, tá hann vil? Kann Gud gera akkurát tað, hann hevur hug at gera? Um tú kundi gjørt hvat sum helst, hvat hevði tú so gjørt? Hevði tú gjørt okkurt, sum tú annars ikki hevur loyvi at gera, okkurt ræðandi, okkurt stuttligt, ella okkurt, sum ger onnur glað?
2. Gud segði, at Móses skuldi fáa beiggja sín, Áron, at tosa fyri seg, tá ið teir skuldu tosa við ísraelsfólk. Men hví kundi Gud ikki bara gera Móses til ein góðan talara? Gloymdi Gud at geva Mósesi talugávur? Kann Gud gloyma?


text:
Heilsurøkt, heilsuhjálp og starvsbrøkur
Skrivað hevur Sólfinn Hansen 16.06.2017 - 16:13
Í tíðindunum í gjár var at hoyra, at Tórshavnar Kommuna ætlar at heita á landið um at seta á stovn heilsuhjálparaútbúgving í Tórshavn. Grundgevingin er, at ov fáir heilsuhjálparar eru at manna størvini, og tey eldru fáa tí ikki ta heilsurøkt, teimum tørvar. Ført varð somuleiðis fram, at tað at verandi útbúgving liggur í Suðuroy, er ein forðing, og tí eigur ein útbúgving afturat at verða sett á stovn
Starvsbrøkurin
Sum forkvinnan í Heilsurøktarafelagnum førdi fram í útvarpinum, verða í løtuni so nógv fólk útbúgvin í Suðuroy, sum praktikkplássini megna at bera. Somuleiðis metti hon ikki, at staðsetingin av útbúgvingini var ein trupulleiki, og at stovnsett eina eyka útbúgving hevði ikki loyst hendan fløskuhálsin.
Ein tílík “loysn” hevði tvørturímóti lagt roykslør yvir veruligu orsøkina til trupulleikan, ið er at finna eina heilt aðrastaðni, og sum er munandi lættari at loysa enn at seta á stovn nýggjan skúla.
Við heilt fáum undantøkum er meginreglan, at fólk í føstum almennum starvi hava rætt til fulla tíð, t.e. setanarbrøkin 1,0. Eitt av hesum heilt fáu undantøkum er økið heilsurøkt. Innan økini hjá heilsurøktarunum og heilsuhjálparunum er púra vanligt, at søkt verður eftir starvsfólki at arbeiða niðursetta tíð, ofta 0,7 tíð. Hetta merkir, at hvørja ferð 10 fólk verða sett, sleppa hesi bert at arbeiða 7 ársverk í staðin fyri 10.
Eisini ein trupulleiki fyri starvsfólkini
At starvsfólk soleiðis í útgongdsstøðinum verða sett í parttíðarstarv hevur eisini keðiligar avleiðingar fyri teirra privatbúskap. Eitt er at lønin verður tilsvarandi minni; har sáttmálalønin er umleið 23.000 krónur um mánaðin, gevur 0,7 tíð einans umleið 17.000 krónur um mánaðin. Hetta førir til, at starvsfólkini ofta mugu átaka sær eyka vaktir, ella eisini fáa sær eitt starv afturat heilsurøktara- ella heilsuhjálparastarvinum.
Ein uppaftur keðiligari avleiðing er, at eftirlønin hjá hesum starvsbólki somuleiðis gerst tað minni. Við at arbeiða 0,7 tíð verða eisini bert 70% av fullum pensiónsgjaldi inngoldin, og hetta ger at heilsustarvsfólkini fáa eina lægri pensión útgoldna enn fólk, ið hava havt sína lívsleið í øðrum yrkjum. Av tí at tey flestu starvsfólkini innan heilsurøkt og heilsuhjálp eru kvinnur, skeiklar hetta somuleiðis lønarmunin millum menn og kvinnur uppaftur meira til ógagns fyri kvinnurnar, ikki bert meðan tær eru í arbeiðsførum alduri, men eisini sum pensiónistar.
Loysnin er einføld – og ókeypis
Loysnin er sera einføld. Hon er ikki at byggja ein nýggjan skúla ella at stovnseta eina nýggja útbúgving uttanfyri Suðuroy. Loysnin er at bera so í bandi, at almennir og kommunalir arbeiðsgevarar – herímillum telist Tórshavnar Kommuna sjálv - í útgongdsstøðinum altíð lýsa størv leys við setanarbrøkinum 1,0, har tað ber til. Eru 2,8 ársverk leys, skal lýsast eftir tveimum starvsfólkum at arbeiða fulla tíð og einum at arbeiða 0,8 tíð. Ikki eftir 4 starvsfólkum at arbeiða 0,7 tíð.
Eru 14 ársverk á einum stovni, eiga 14 røktarstarvsfólk at verða sett. Ikki 20 starvsfólk við 0,7 tíð. Hervið vera 6 starvsfólk leysgivin til at arbeiða aðrastaðni í røktini, og soleiðis verður bøtt munandi um mangulin uppá røktarstarvsfólk.
Ynskir eitt starvsfólk sjálvt at fara niður í tíð, kunnu starvsfólkið og leiðslan so gera avtalu um tað í hvørjum einstøkum føri.
Við á hendan hátt at gagnnýta og optimera verandi starvsfólkatilfeingi, fáa vit tikið broddin av røktartørvinum – og væl tað. Somuleiðis fáa starvsfólkini betri arbeiðsumstøður og munandi betri eftirlønartreytir, so her er eitt upplagt høvi at fáa ikki bara tvær, men fleiri flugur við einum smekki.


text:
Eitt evni, ið hevur fingið nógva umtalu í miðlunum hesa seinastu tíðina, er flóttafólk, sum koma til Evropa.
Sambært marknaeftirlitinum í ES, komu 107.500 fólk til Evropa í juli í 2015. Flestu flóttar, sum koma til Evropa, eru úr Sýria, Afganistan og Eritrea.
Temasíðan um flóttafólk kann verða brúkt í lærugreinunum søgu og samtíð, ella í kristnikunnleika og átrúnað.
Temasíðan er ætlað miðdeild og hádeild í fólkaskúlanum.
Tilflytarar
Fólk, ið flyta til annað land, við tí endamáli at verða verandi.
Fleiri orsøkir eru til, at fólk vilja flyta til annað land at búgva. Hesar eru tær vanligastu:
Undirvísingarupplegg við filmi og teksti um føroysk viðurskifti viðvíkjandi útlendingamálum.
Filmur frá UVM: Salsa í Sahara
Undirvísingarupplegg um Mohammed og Saiku úr Vestursahara. Teir eru flóttafólk í oyðimørkini í Algeria og droyma um at eitt betri lív.
Flóttafólkalegan varð sett á stovn í 1975, men hóast 40 ár eru liðin, búgva framvegis mong fólk í leguni.
Bawke (Hisham Zaman, Noreg 2005 15 min)
Bawke er kurdiskt og merkir pápi. Tað er heitið, sum Hisham Zaman hevur givið einum norskum stuttfilmi, sum hann gjørdi sum upplegg til kjak um flóttafólk í 2005. Hisham var sjálvur ungur, tá hann flýddi úr Irak til Noregs at búgva. Í filminum Bawke lýsir Hisham pápan og sonin, sum flýggja úr heimlandinum, har ikki er verandi fyri kríggi.
Undirvísingarupplegg um krígs- og vanlukkumyndir, har børn verða brúkt í miðlunum.
Skitið vatn
Skitið vatn er ein stórur trupulleiki í flóttafólkalegum. Hvønn dag doyggja 1800 børn, sum eru yngri enn fimm ár, tí vatnið er skitið, so vanligt reinførið ikki kann haldast. Tað eru tilsamans 783.000 børn um árið. Børnini doyggja av sjúkum, sum kolera og diaré, ið eru sjúkur, sum elva til lívshættisligt vætutrot. Sjúkurnar eru lættar at viðgera, men tá krevst reint vatn.
Ikki skulu nógvir pengar til at bøta um hetta. Við einari klortablett ber til at reinsa ein litur av vatni. Klor drepur bakteriur og soppar í vatninum, so tað kann drekkast. 50 tablettir kosta um leið 5 kr.
Kelda: unicef.dk og rødekors.dk
Í hesum animeraða stuttfilminum verður greitt frá, hví fólk í hópatali flýggja úr Sýria og hvussu grannalondini royna at hjálpa flóttafólkinum.
"Næmingurin eigur at fata ta ábyrgd, menniskjað hevur av sær sjálvum og medmenniskjum sínum. Hann skal læra, hvat tað er at vera sannur, reiðiligur, álítandi, ábyrgdarsamur og rættvísur, og hvat tað vil siga at sýna næstakærleika og samanhald í verki. Hesi virði saman við javnvirði, virðing og tolsemi eru týdningarmikil, tá ið hugsað verður um at skapa góð viðurskifti og samskifti millum menniskju."
- úr námsætlanini (Kr)


text:
Úrslitini tyktust eitt sindur svingandi, higani úr Føroyum, sum um at svimjararnir vóru móðir av ferðini, og kanska eisini høvdu torført við her-og-nú at skula umstilla seg til at svimja á langbana. Men vit fingu rættiliga nógvar betringar, umframt eina rúgvu av kvalifiseringum til finalu í morgin. Og so tey bæði heiðursmerkini vit væntaðu: Gull og stevnumet til Pál Joensen í 1500 frí, og bronsuheiðursmerki til Monu Simonsen í 800 frí.
Av serliga áhugaverdum tíðum kunnu nevnast, at Hildur á Fløtti úr Fuglafjarðar Svimjifelag kvalifiseraði seg til finaluni í 50 firvald við tíðini 31.06, har langbana kravtíðin til Oyggjaleikir er 30.92. 13 ára gamla Birita Debes úr FLOT betraði seg somuleiðis heilt nógv, tá hon kvalifiseraði seg til A finaluna í 50 rygg við tíðina 33.05, har langbana kravtíðin til Oyggjaleikir er 32.45. Og í 50 frí vóru tær tríggjar undir 30 sekund – Shaila, Hildur og Astrið – sum er bara heilt ókey á langbana.
Eitt yvirlit yvir føroysku luttøkuna sæst her á hesari heimasíðu.


text:
Visti tú at um tú hevur eina promillu uppá 1,5 klokkan 12 um náttina, hevur tú ikki brent alkoholið niður fyrr enn í fyrsta lagið klokkan 10 dagin eftir?
Vit vita øll, at rúsdrekka og koyring ikki hóska saman. Hóast hetta, eru tað mong, sum ikki lata bilin standa, tá tey hava drukkið. Tey seinastu árini eru nógv ferðsuóhapp hend, tí førarin var ávirkaður av rúsdrekka.
Eingin má koyra bil, sum er ávirkað/ur av rúsdrekka ella øðrum rúsandi/doyvandi evni.
Vaksandi vandamál
Hagtølini vísa, at talið á meldaðum óhappum á føroyskum vegunum er minkað tey seinastu árini, og somuleiðis talið á óhappum við perssónsskaða. Men tølini fyri rúsdrekka- og rúsevnakoyring vísa eitt óheppið rák tann skeiva vegin. Tað sama er galdandi fyri ferðsluóhapp, har rúsevnir og rúsdrekka hava verið uppi í.
Fyrr vóru tvær ásetingar í ferðslulógini, sum raktu tann ávirkaða bilføraran. Promillu markið upp á 0,5 og rúsdrekka mark ið upp á 0,8 promillu. Tað, sum lá millum 0,5 og 0,8 varð kallað promillumkoyring, og tað sum lá omanfyri 0.8 var rúsdrekkakoyring. Nú verður bert eittans mark upp á 0,2 promillu. Alt, sum er omanfyri 0,2 promillu verður hereftir dømt sum rúsdrekkakoyring og samstundis fer hugtakið promillu koyr ing í søguna.
Við hesum fáa Føroyar sama rúsdrekkamark, sum Svøríki hevur havt síðan 1990 og Norra síðan 2001. Men hóast promillukoyringin nú hvørvur sum hugtak, so verður meginreglan um, at tess meira tú ert ávirkaður tess álvar samari verða avleiðingarnar av lógar brotinum, varðveitt. Spurningurin um frá døming av koyrikortinum og revsing fyri rúsaða koyring verður framhaldandi ásettur eftir hvussu høga promillu førarin hevði í blóðinum, tá ið hann varð tikin.
Eitt sindur um alkoholbrenning
Um tú drekkur eitt glas av øli aftur við matinum og konjakk og kaffi omaná, fært tú promillu, sum er 0,5-1,0. Rúsdrekka brennur úr kroppinum 0,10-0,15 promillu um tíman.
Hevur tú 1,5 promillu klokkan 12 um náttina, hevur tú ikki brent alkoholið niður fyrr enn í fyrsta lagið klokkan 10 dagin eftir.
Tú skalt altíð rokna ríviliga tíð, so at tú ert vissur í, at alt alkoholið er farið úr kroppinum.
Ger tær eisini greitt, at kroppurin er illa fyri, eftir tað at alkoholið er brent, hann hevur fingið eitt slag av skelki.
Er brenningin 0,15 pro. um tíman, verður tíðin 10 tímar.
Er brenningin 0,10 pro. um tíman, verður tíðin 15 tímar.
Sí áhugaverdan lesna um evnið niðanfyri:
NRK - "tá mamma og babba drekka"
WHO Evidence for the effectiveness and cost-effectiveness of interventions to reduce alcohol-related harm
WHO Handbook for action to reduce alcohol-related harm
Les meira um hvussu tú handfer rúsdrekka við skili á Alt om alkohol


text:
Í áhugaverdari sending hjá Ginnu Midjord í Útvarpi Føroya varð fríggjakvøldið kjakast um ungdómstilfar í føroysku miðlunum. Allir miðlanir, bløð, útvarp og sjónvarp, vóru umboðaðir. Harafturat var ein luttakari við, sum var serkøn í interneti og margmiðlum. Mikið áhugavert
Sendingin varð endursend týsdagin, og mikudagin hevur Sosialurin í ungdómsískoytinum Yngd eina eins áhugaverda grein, sum er sprottin úr sama evni.
Tað hevur mangan undrað meg, at ein so sterkur miðil sum Sjónvarpið aldri hevur tikið føroyska ungdómin í álvara. Eg meini á heimligum botni. Tað ber ikki til at skjóta seg undir, at øll eru ungdommilig, at flestu ung eisini finna frægd í tíðindum og harafturat dáma at hyggja at Baywatch og X-Files.
Skal sjónvarp rekast eftir hesum parametrum, hava vit ivaleyst bara teknifilm eftir. Originalan Disney teknifilm frá 1935 til 1967. Tað fært tú helst fólk flest at verða samd um, fert tú at spyrja. Men flyta vit fjøll við tí? Tæna vit tjóðini best við tí? Skapa vit ein heimstað hjá ungdóminum í sterkasta miðli okkara við tí? Ikki haldi eg tað.
Í umrøddu sending hjá Ginnu Midjord, nevndi sjónvarpsstjórin nøkur tøl, ið skuldu prógva, hvussu dýrt tað var at gera sjónvarp til føroyskan ungdóm. Hundrað túsund krónur fyri sendingina. Fýra hundrað túsund í ein mánað. Eina millión og tvey hundrað túsund fyri árið. Hasum stólinum hevði eg fegin vilja sitið í.
Tað tykir mær, at hesar upphæddir verða nevndar við eittans endamáli. Nevniliga at prógva fyri Føroya fólki, at tað ber ikki til at gera føroyskt ungdómstilfar at nýta í sjónvarpi. Útlitin verða so í hvussu er ikki teknað við bjørtum litum.
Fyri trimum árum síðani var eg boðsendur av fyritøku í Havn, sum átti alskyns digitala videoútgerð, sum ofta stóð fyri onki. Mestu úrtøkuna fekk fyritøkan, tá eins og nú, við at gera lýsingar. Til tess at fáa størri nyttu úr digitalu videoútgerðini, setti fyritøkan sær fyri, at gera uppskot til ungdómssendingar, at selja Sjónvarpi Føroya.
Mín leiklutur var at framleiða t.e. koma við uppskotinum, finna heitið á sendingini, skapa leiklutin hjá vertunum, skipa innihaldið og knýta sambond við álítandi leverandørar. Til hvørja sending, árið, ella í hvussu er veturin, í kring.
Uppskotið var liðugt eftir stuttari tíð og var hin 8. februar 1996 sent Sjónvarpi Føroya.
Samlaða tilboði frá hesi fyritøku í Havn, fevndi um 20 sendingar á 30 minuttir fyri 540.000 krónur. Tað er í meðal 27.000 krónur fyri hvørja sending. Sjey og tjúgu túsund.
Gamaní eru trý ár liðin, og kanska var hetta tilboð nakað skallut. Og nøkur videoløg skuldu harafturat koma frá SvF. Men í hvussu er var tað hugsað á føroyskum støði og ætlað sum ein ungdómsproduksjón á heimligum botni. Alt hevur sína byrjan.
Eg havi sett meg í samband við somu fyritøku, at kanna eftir, um eg minnist skeivt. So var ikki. Upplýst var harafturat, at fyri bert fáum døgum síðani, hevur sama fyritøka sent nýtt uppskot til Sjónvarp Føroya.
Aftur snýr tað seg um at gera ungdómstilfar, har ung medvirka og sjálvi seta karmarnar. Nú, trý ár seinni, ljóða prísirnir soleiðis: Prísur fyri eina ungdómssending 35.000 kr. Fimm og tredivu túsund krónur. Vil Sjónvarp Føroya lata eitt fólk, t.d. fotograf, til sendingina, so er framleiðsluprísurin 29.000 kr. fyri sendingina. Níggju og tjúgu túsund krónur. Tilboðið er sent Sjónvarpi Føroya hin 20. oktober í ár.
Fyri hampuligheits skyld skal eg nevna, at sjálvur eri eg ikki á nakran hátt knýttur at aktuella tilboðnum, tíansheldur fyritøkuni. Helt bert, at Føroya ungdómur hevur krav uppá at fáa innlit í hesi viðurskifti. Og ikki minst, at tað ber til at liva í Føroyum.
Lesarabræv, Dimmalætting 5. november 1998:


text:
Í ár verða spennandi fyrilestrar við Walter Qvam, fyrrverandi forstjóra í Kongsberg, Tommy Ahlers, íverkseta og Graham Stewart, stjóra í Faroe Petroleum. Harafturat hevur Føroya Arbeiðsgevarafelag latið gjørt eina kanning av kappingarføri Føroya. Í løtuni verður síðsta hondin løgd á hesa kanning, sum verður løgd fram á Vinnudegnum.
Eisini verða Ársins Virki og Ársins Átak kosin.
Melda til tíðindabræv okkara, so fært tú boð beinanvegin, nærri kunning verður um Vinnudagin 2017.
Ársins Átak 2016 var SheepView, sum síðan hevur vunnið nógvar aðrar virðislønir.


text:
Á árliga Vinnudegnum fríggjadagin verða Ársins Virki og Ársins Átak kosin. Endamálið við hesum er at menna vinnuligan hugburð og økja um virðingina fyri vinnuni hjá myndugleikum og borgarum. Endamálið er eisini at geva virkjum, sum á einhvønn hátt hava klárað seg væl, eitt herðaklapp og treysti til at halda fram á somu kós.
At velja Ársins Virki er framhaldandi ein týdningarmikil partur av Vinnudegnum. Til at velja Ársins Virki situr ein dómsnevnd, ið er vald av nevndini í Føroya Arbeiðsgevarafelag. Umframt at leggja dent á fíggjarlig úrslit seinastu árini, hyggur dómsnevndin eisini eftir, um fyritøkur hava víst framfýsni og áræði á ymiskum økjum, og um hetta hevur viðført menning og vøkstur av fyritøkuni. Hetta kann t.d. vera viðvíkjandi framleiðslu, útflutningi, útbúgving ella vøru- og tænastumenning.
Umframt heiðurin fær Ársins Virki eina serliga standmynd, ið er gjørd til endamálið. Talan er um eina standmynd stoypta í bronsu.
Ársins Virki hevur verið kosið á hvørjum ári, meðan Ársins Átak hevur verið kosið, tá mett hevur verið, at fyritøka ella persónur hava gjørt eitt serligt átak, ið kann gagna vinnuligum framburði. Hetta kann vera eitt einkult átak, men kann eisini vera arbeiði, sum er gjørt í longri tíð. Sama dómsnevnd, sum velur Ársins Virki, velur Ársins Átak.
Fyri Ársins Átak verður latin ein minni standmynd, sum er eitt V úr stáli við búmerkinum hjá Føroya Arbeiðsgevarafelag graverað í.
Hvør verður Ársins Virki og Ársins Átak 2017 verður avdúkað í Norðurlandahúsinum 15. september á Vinnudegnum 2017.
Skrá til Vinnudagin 2017 sæst her.
Vælkomin til Vinnudagin 2017 – melda teg til nú.